text:
Listaárið 2017/
Ásannandi, at mann aftur í ár megnaði ársins maraton av brúnari sós, hómast 2018 onkra staðni í regninum nú tað dagar fyri einum nýggjum og vónandi spennandi listaári.
Listaárið 2017 var sjáldsama hendingaríkt. Fyri mítt viðkomandi byrjaði listaárið 6,januar við einum braki av einari konsert hjá Eivør Pálsdóttir, Mikael Blak, Høgna Lisberg, Halli Jonson og Turpin Napoleon Djurhuus í Sjónleikarhúsinum, tá vit trygt men við orku og nerv vórðu leidd gjøgnum universið hjá Eivør og hjá teimum kvinnuligu yrkjarunum, hvørs tekstir, hon hevur latið seg inspirerað av (Marjun S.Kjelnæs og Randi Ward). Har vóru nógvir av mínum yndissangum hjá Eivør, "Remember me", "Boxes" og "Rain" við K.D.Lang countrysligum kóri og mitt í rokanum var stilt og blátt og "Mjørkaflókar" og tað var sera rørandi, tá ljóðini og ljóðførini steðgaðu á eitt og eitt ísenn eins og ein stór, vøkur og væl smurd maskina, ið steðgar upp. - Eivør hevur longu prógvað, at tað var ein avgerð og íløga at avgera at veita henni 3 ára starvsløn úr Mentanargrunninum - vit gleða okkum til hennara komandi útgávur.
Mentanarvirðislønir landsins
25.januar vóru landsins mentanarvirðislønir handaðar á Seglloftinum á Tvøroyri. Mentanarvirðisløn Landsins 2016 varð latin Rúna Brattaberg, operasangara. Virðislønin, sum er 150.000 krónur, verður latin fólki, sum hevur skapað listaverk á høgum stigi, og í grundgevingini fyri, at Rúni Brattaberg fekk heiðurin, var m.a. sagt: “Tað lá kanska ikki í kortunum hjá bóndasoninum úr Fámará, at hann ein dag skuldi standa á mætasta operapallinum í heiminum, The Metropolitan Opera í New York og syngja Wagner - og tó. Á ungum aldri fór Rúni Brattaberg at syngja við kórinum Ljómi í Vági. Hóast upprunaliga útbúgvin dokumentarfotografur, var tað alskurin til sangin, sum dró. Hann megnaði at fáa pláss í kórinum á Den Kongelige Opera í Keypmannahavn, áðrenn hann nam sær víðari útbúgving í sangi, fyrst á Sibelius Akademia í Helsinki og síðan á International Operastudio í Zürich. Rúni hevur frá náttúrunnar hond eina serstakliga djúpa og orkufulla bassrødd og harumframt vilja og ágrýtni, sum ger, at hann í dag fær í boðimest áhugaverdu operaleiklutirnar fyri bass. Við leiklutum so sum Gurnemanz og Titurel í Parsifal og König Marke í Tristan og Isolde eftir Richard Wagner, sum Baron Ochs í Der Rosenkavalier eftir Richard Strauss og sum Osmin í Die Entführung aus dem Serail eftir Wolfgang Amadeus Mozart hugtekur Rúni Brattaberg áhoyrarar og ummælarar um allan heim.”
Heiðursgáva Landsins fyri 2016 var latin Steinprenti, við Jan Hartvig Andersson og Fríðu Matras Brekku. Í grundgevingin fyri heiðurin var m.a. sagt: “Grafiski verkstaðurin var settur á stovn í 1999. Eftir eitt tíggju ára skeið í hølum á Listasavni Føroya flutti verkstaðurin í 2009 oman á Skálatrøð og tók navnið Steinprent. Her, mitt í Havnini, hava Jan Hartvig Andersson og Fríða Matras Brekku skapað eitt kveikjandi listaligt umhvørvi, ið dregur at sær bæði føroysk og altjóða listafólk. Steinprent, sum hevur útgerð í serflokki og góð framsýningarhøli, er karmur um eitt livandi umhvørvi, har listafólk hava góðar umstøður at virka og miðla sína list, og har listaáhugað kunnu uppliva list í heimsflokki. Men mest av øllum eru tað fakligu førleikarnir, kreativu tilgongdirnar og arbeiðshugburðurin hjá Jan Hartvig Andersson og Fríðu Matras Brekku, sum draga listafólk at sær, og sum hava gjørt, at Steinprent í dag er eitt av fremstu grafisku verkstøðum í Norðurlondum.”
Anna Malan Jógvansdóttir fekk virðislønina til ungt listafólk. Virðislønin er áljóðandi 50.000 krónur og er ætlað at stuðla undir og stimbra ungum listafólki. Í grundgevingin fyri, at Anna Malan Jógvansdóttir, ekk Virðislønina til ungt listafólk, var m.a. sagt: “Í 2015 gav Anna Malan Jógvansdóttir út yrkingasavnið Undirfloyma, sum hon listprýddi sjálv. Saman við myndum og yrkingum ferðast vit gjøgnum ein holdbundnan og stundum ræðandi vakurleika ímóti einum heimi, har eymleikin vónandi bíðar.”
Tvær listaframsýningar í februar
Í februar upplivdi eg framsýningina Infinity hjá Beintu av Reyni, tað var tíverri ikki nøkur góð uppliving fyri undirritaðu. Beinta av Reyni málar realistiskar myndir við surrealistiskum brá, stílsliga er talan um pop art við poppkendum, fjølmentanarligum myndevnum. Tað undrar meg, at Listasavnið velur at satsa uppá eina listakvinnu í so stóran mun, at tey hýsa einari serframsýning við hennara verkum nú á øðrum sinni uppá tíggju ár, tá nú dygdin ikki er góð. Men tað sær út til, at Nils Ohrt, leiðari Listasavnsins dámar væl føroyska popplist – hetta sæst eisini á teirri føstu framsýningini í Listasavninum.
25.februar læt framsýning hjá Bárði Jákupsson upp í Steinprenti við málningum og grafikki. Ein ljós og litrík framsýning, har bæði spektrallitirnir og teir døkku, fjálgu jarðlitirnir vóru væl umboðaðir. Tað er eitt hugans landslag, sum Bárður málar, ið er merkt av poesi og máling; einum artistiskum hugsunarhátti og musikaliteti við penslastrokum ið ganga fýrisliga á skák niður eftir myndaflatanum við kenslubornum, stundum breiðum ella fínligum strukturum
Listaflog
Í tíðindaskrivi boðaði Atlantsflog frá, at 28. mars, ið er dagurin, Atlantic Airways fór á flog á fyrsta sinni, verður dagurin, tá tann sonevndi Listaflog- stuðulin á 100.000 krónur verður latin til eitt ella fleiri føroysk listafólk ella listaverkætlanir. Stuðul verður latin til listafólk, ið hava útbúgving ella aðra fakliga viðurkenning og arbeiða heilt ella partvís sum yrkislistafólk. Grunnurin varð stovnaður í desember 2016, tá eisini flotin hjá Atlantic fekk listafólkanøvn: William, Sámal, Ingálvur, Elinborg og Ruth. Í 2017 var stuðulin latin fyri fyrstu ferð, inn komu 30 umsóknir, sum søktu um tilsamans 1,5 mió. krónur. Avgjørt var at stuðla verkætlan hjá Hansinu Iversen og Jóhan Martin Christiansen Christiansen: “Talan er um eina verkætlan, har listaverk verða framleidd til høvið. Við at arbeiða beinleiðis á staðnum gerast listaverkini partur av, ella eitt, við rúmið. Staðspecifikk list er ikki er serliga kend í Føroyum. Ætlanin við at flyta listina úr atelierinum og inn í eina størri dimensjón er serstakliga áhugaverd . Eisini vekir samanrenningin millum hesi bæði dugnaligu listafólkini ans og gevur verkætlanini stórar menningarmøguleikar. Tí eru vit errin av at kunna geva Jóhan Martini Christiansen og Hansinu Iversen hendan fyrsta Listaflog-stuðulin, sum skal vera við til at leggja lunnar undir hesa listaverkætlan soleiðis, at hon kann verða framd í verki.”
Luftig Várframsýning
Í apríl læt Várframsýningin í Listasavninum upp. Undirheitið á mínum ummæli var: Nógv luft - og eitt lítið sindur av kærleika, villskapi og sorgblídni. Í ár var framsýningin kuraterað av Jóhan Martini Christiansen, Randi Samsonsen og Jón Sonna Jensen. Í mínum ummæli fegnaðist eg m.a. um málningarnar hjá Jens Dam Ziska, tí tað er langt síðani, eg havi sæð nakað gott nýtt í føroyskum málaríi. Hetta er um somu tíð stýrt og vilt málarí, sum hongur á balkongini í einari dynamiskari installatión. Sambært úrvalsnevndini sendu 48 inn verk, meðan bara 12 sloppu við á framsýningina.
Í Klaksvík og í Havn
Í Klaksvík tykist góða gongdin halda fram. Umframt góðar serframsýningar, hava tey brúkt gamla posthúskjallaran til listarligt virksemi, til listaframsýning og til sjónleik og tað tykist rigga væl. Hópin av áskoðarum leitaðu sær til Klaksvíkar at síggja Eyð Matras í leiklutinum sum kona Luther, Katarina von Bora í hennara egna leiki Morguntjørnan yvir Wittenberg. Í Gamla Seglhúsinum í Klaksvík vóru fleiri áhugaverdar framsýningar í 2017 við eitt nú feðgunum Brandi og Tróndi Patursson við málningum og glaslist hjá teimum, ein onnur við Zachariasi Heinesen, Torbirni Olsen og Andreasi Andreasen, ein við Bárði Jákupsson, ein við Arnold Vegghamar og ein einastandandi góð málningaframsýning hjá Anker Mortensen, ið var nakað av tí besta, eg upplivdi av føroyskari list í fjør. 6.mai læt framsýningin Víkin fagra hjá Anker Mortensen upp í Steinprenti, sum eg sjálv kurateraði. Tað var Anker á pappír. Eitt tað fyrsta verkið, eg legði til merkis hjá listamanninum, var ein tekning, sum hekk ovarlaga á vegginum á Ólavsøkuframsýningini í 1996. Eg haldi, at myndin æt Hyljar og vøtn á Reynsmúlalág og eg haldi, at pappírið, hon var teknað á, var rukkut. Tekningin hugtók meg við sínum opinleika og radikalu abstraktión, og tá tann stóra, partvíst afturlítandi framsýningin hjá Anker var í Listasavninum, saknaði eg pappírspartin av verkunum. Málningarnir eru framúrskarandi, men tykjast onkursvegna meira lidnir og afturlatnir enn tekningarnar. Anker Mortensen hevur hesa seinastu tíðina búleikast í Hoyvík í húsinum hjá Ingun í Skrivarastovu og Kjartani Hoydal, sála, og hetta sást aftur í framsýningini, hvørs heiti eisini lænir íblástur frá yrkingini hjá Karsteni Hoydal, har yrkjaraegið minnist aftur á barndómsins fagra dal.
William Heinesen Myndlistamaður
Í summar var framsýningin William Heinesen Myndlistamaður í Listasavninum; ein relevant framsýning, har nógv verk í sær sjálvum mótprógvaðu eyðmjúka uppáhaldinum hjá Williami Heinesen um myndavirksemi sítt, at tað mest var til dagdvølju. Framsýningin inniheldur góð listaverk frá teimum ymsu periodunum hjá myndlistamanninum, Williami Heinesen, sum spegla áhugan fyri skiftandi modernaðum, europeiskum listarákum.
Her hingu romantiskar náttúrulýsingar og ævintýrkendar pastellmyndir, satiriskar persónslýsingar og dekorativar lýsingar av fólki og fæi í harmoni við umhvørvið. Meginparturin av verkunum vóru lænt og tískil máttu vit finna okkum í teimum øgiligu rammunum, sum tyngja summar myndir óneyðuga nógv. Harafturímóti var tað ein sonn fragd at síggja tær klippmyndirnar, sum vóru nýinnrammaðar við museumsglasi uttan afturskin. Uttan at vera darvaðar av skyggjandi glasi og yvirlessaðum rammum, sluppu hesar myndir at anda frítt og vísa, at tær halda sum listaverk í 2017. Hetta er til dømis galdandi fyri eitt høvuðsverk sum Njørður og Skaði; klippmyndin frá 1977 av fevningini millum tvey, sum sambært norrønari gudalæru giftust, men sum vóru ov ymisk til at kunna liva saman. Í myndini hjá Williami Heinesen er tað sum snýr allur heimurin seg um sameiningina millum hav- og fjallaveruna, sum eru avmyndað vinstrumegin miðjuna. Kring parið svimja havfrýr, fiskar, krabbar í einum skipaðum riðili av bláum og grønum formatiónum við reyðum, gráum og okkurlittum verum. Vit eru miðskeiðis í einari havhugmynd, sum snýr seg um lívsins uppruna.
Spor
19.mai læt framsýningin Spor hjá Jóhan Martini Christiansen upp á Norðurbryggjuni í Keypmannahavn. Maria Bordorff helt upplatingarrøðuna og segði m.a: “....Da jeg for nyligt besøgte Jóhan i atelieret, sagde han, at de nye værker er mørkere end de andre. “De er måske ligefrem noget af det mest politiske, jeg har lavet” - citat Jóhan. Og det her med det politiske er jo noget, vi har talt om før, Jóhan og jeg. Hvornår er noget politisk? Det er et komplekst spørgsmål, som jeg ikke har tænkt mig at forsøge at svare på nu. Men hvis man skal pege på noget ved udstillingen her, som kunne understøtte en fornemmelse af, at noget politisk trænger sig på, så er det, at der er kommet nogle mere kropslige, mere kødelige værker til. Jeg tænker her især på de stumper af gipsafstøbninger af Jóhans eget ben, en fod, et skindeben og et knæ, som indgår i, hvad der kunne minde om en slagmark - eller et efterkrigsbillede - i udstillingsrummet ovenpå. Déroppe udspiller sig en kaotisk og tildels også ret dramatisk scene af liggende og stående skulpturværker i gips om rustent armeringsjern. Blandt andet er de afstøbninger af fundne materialer som bølgeblik og pap, med spor fra den jord, de har ligget på i form af græstotter eller folder fra et plastikunderlag, som har lagret sig i den størknede gips. På Færøernes Kunstmuseum var der flere, som bemærkede, at de lignede krigere, de her skulpturer, at de var karakterfulde... Det her med at værkerne ligner noget, at der opstår nogle billeder i deres taktile, materialepoetiske kvaliteter, er noget, der i høj grad optager Jóhan. Til gengæld er det ikke afgørende, hvad det er, vi ser. Måske synes man, at en af skulpturerne ligner et fugleskræmsel ja, måske ser man en religiøs reference i reliefferne derovre, som med deres linjer af aftryk fra plastiktape bliver en slags skrifttavler, eller en kunsthistorisk reference, som der i øvrigt også er masser af i Jóhans praksis. På den måde er det en udstilling, hvor det er sanserne mere en tankevirksomheden, som skal på arbejde...”.
Teitur sálmaskald
2017 var eisini árið, tá ein av okkara kendastu tónleikarum gjørdist sálmaskald. Hetta gjørdist greitt, tá nýggj donsk kirkjusangbók kom út og Teitur Lassen átti fleiri av løgunum. Teitur greiðir frá, at hann varð biðin um at skriva sangir og at vera við í verkætlanini, tá ið hon byrjaði: “Nógv fólk hava verið við og hava sent sangir inn og síðani hevur ein redaktión valt tilfar og roynt at savna saman gamalt tilfar, yrkingar og løg td. Anne Linnet, Simon Grotrian, sum passa til. Síðani hevur tilfarið verið royndarsungið í ymiskum kirkjun fyri at vita hvussu tað hóskar til felagssang. Tað er altavgerandi at teksturin og melodiurin situr soleiðis, at tú skal kunna syngja tað í fyrstu roynd. Sjálvur havi eg skrivað nýggjar tekstir saman við td. Jonas Breum og Dy Plambeck og havi eisini sett tónleik til orð av Ole Sarvig (Utroligheds frø) og Johannes Johansen (Bag gardinet). Uden dig eru orðini úr Goldbergs depressiónstest, sum eg havi sett upp til at vera ein sálm saman við Per Worm. Eisini er a capella sangurin Walking Up a Hill av Story Music vorðin týddur til dansk Højens top”.
Nonfigurativ list í Steinprenti
2.juni var mentanarnátt í Havn og nógv gekk fyri seg. M.a. læt framsýningin Abstrakt Summar upp í Steinprenti við málningum og prentum hjá Rannvá Kunoy, Hansinu Iversen, Julie Sass og Ian McKeever, sum eg sjálv kurateraði. Julie Sass og Ian Mckeever eru altjóða listafólk, sum framsýna kring allan heimin. Tey hava bæði verið partar av bókmentaligum verkætlanum í Steinprenti í ár, sum eisini vóru við á framsýningini. Harumframt vóru átta prent hjá Ian McKeever framsýnd, tey eru einlitt við einum einstøkum berandi liti, einum stórum litflata, sum at síggja til hongur og sveimar á pappírinum. Hetta eru at síggja til einfaldar og minimalar myndir, sum vaksa seg til maximal listaverk við ekspressivari megi. Prentini hjá Julie Sass hava eitt samansett brá av, at listakvinnan hugsar myndir sum eitt slag av konstruktión. Hennara myndir eru onkursvegna meira bygdar enn málaðar og ofta tykjast myndirnar spælandi bæði við skap og javnvág og við áskoðarans assosiatiónsmøguleikar. Bæði Rannvá Kunoy og Hansina Iversen eru vegarar innan føroyska, nonfigurativa list, sum tær á avgjørdan og konsekventan hátt hava arbeitt við í umleið tjúgu ár. Rannvá Kunoy hevur í mong ár rannsakað spenningsøkið millum rúm og flatu innan málningalistina og í sínum nýggjastu málningum røkkur hon nýggjar hæddir í síni roynd at gera tað ítøkiliga óítøkiligt. Hansina Iversen hevði bæði málningar og nýggj prent við á framsýningini, ið bóru boð um hennara framúrskarandi koloristisku førleikar. Hennara myndir tykjast bæði einfaldari og meira kompleksar enn nakrantíð, summar tykjast næstan sprongdar av ekspanderandi litflatum.
Filmshúsið
8.juli boðaði Poul Michelsen, landsstýrismaður frá, at hann hevði sett stýrið fyri nýggja Filmshúsið. Í stýrinum eru: Jan Berg Jørgensen, sum verður formaður, Marjun Niclasen og Jón Hammer, ið øll hava útbúgving og royndir innan film og miðlar, og eru virkin í Føroyska filmsumhvørvinum. Jan Berg Jørgensen hevur m.a. verið við til at byggja upp filmsverkstaðin Klippfisk, sum hevur havt sera týðandi leiklut í at menna filmsførleikar og filmsfólk í Føroyum. Marjun Niclasen hevur tikið lut í filmsframleiðslum og skipað fyri filmsfestivalum og Jón Hammer hevur somuleiðis verið við í fleiri føroyskum og útlendskum filmsframleiðslum.
Viscera Construct
12.juli læt framsýningin Viscera - Construct hjá Jón Sonna Jensen upp í hølunum hjá Granskingarsetrinum Inova á Hoyvíksvegi 51 í Havn, tað er har, sum Rúsan helt til fyrr í tíðini. Hetta var ein rættiliga stór serframsýning við 28 verkum, sum listamaðurin hevur gjørt til høvið, umframt einum ljóðlistaverki, sum Dan Helgi í Gong hevur gjørt til framsýningina. Til upplatingina var sum vera man eitt sindur ov nógvur gangur til heilt at hoyra áhugaverda auditiva verkið, sum sjóðar í bakgrundini og sum m.a. inniheldur ljóð av aluminium, ið gevur okkum eina øðrvísi sansaliga tilfarsliga uppliving Og ikki er tað á hvørjum degi, vit her á landi uppliva eina heila framsýning úr so mikið “ólistarligum” tilfari sum latex, aluminium, gips og polyurethan-skúmi, men vit kenna tilfarsvalið aftur frá t.d. Ólavsøkuframsýningum, FESKT og øðrum felagsframsýningum, sum Jón Sonni hevur luttikið í og fyri nøkrum árum síðani hevði hann eina áhugaverda serframsýning á Býarbókasavninum. Framsýningin Viscera - Construct er á sama spori, men hon er meira gjøgnumførd og stórsligin.
Bókmentaligt G!
Aftur í ár gekk leiðin á G-festival og aftur hesa ferð var tað fyri mítt viðkomandi ein listarligur og bókmentaligur festivalur meira enn hann var musikalskur. Bókmenta- og listatiltakið hjá forlagnum Eksil var størri og meira fjølbroytt í ár. Í tríggjar tímar var evnið Materialitetur og náttúra viðgjørt á ymsan hátt. Staðsetingin av tiltakinum var heilt óvanliga góð. Neystið og umhvørvið eru merkt av einum serstøkum vøkrum materialiteti við hópin av sporum av ymsum aktivitetum, sum hava gingið fyri seg har. Staðið var sostatt í sær sjálvum fult av inspirerandi materialiteti og var hóskandi karmur kring prát, upplestur og listaverkini. Jóhan Martin Christiansen hevði gjørt listaverk á staðnum, sum næstan passaðu ov væl til umhvørvið. Millum hús og neyst var tað sum, at tekstillistin hjá Jóhan Martini Christiansen kom eitt sindur niður á jørðina, samstundis sum tað tóktist ómetaliga vakurt har tað hekk.
Tóroddur heiðraður
Tóroddur Poulsen var mikið heiðraður í 2017. Undirritaða gav út bókina Úr myrkrinum og í sambandi við 60 ára føðingardagin, var evnisdagur í Norðurlandahúsinum við fyrilestrarøð um verkið hjá Tóroddi. Í summar var hann heiðraður við danska ADAM OEHLENSCHLÆGER, EMIL AARESTRUP, HERMAN BANG OG JOHANNES EWALD FONDENS LEGAT. Umframt heiðurin fekk Tóroddur 30.000 krónur frá grunninum, sum greiðir soleiðis frá treytunum fyri at fáa legatið. Tað verður latið: "en dansk forfatter, der har ydet en betydende indsats i dansk litteratur. Desuden er formålet at belønne en fremragende dansk lyriker, der har skabt ren lyrik, samt ved at henlede opmærksomheden på et litterært arbejde eller et forfatterskab af høj værdi." Dagin fyri føðingardagin læt framsýningin Tóroddur & Co upp í Steinprent. Umframt nýggj steinprent vóru eisini 42 objekt á framsýningini, sum hann hevur gjørt burtur úr bókum, ið eru pakkaðar inn ella mumifiseraðar og sum nú heilt ítøkiliga skulu lesast á nýggjan hátt.
Ársins kórkonsert?
Nógvir kórsangarar vóru á konsert hjá The King Singers í Norðurlandahúsinum og fleiri hava síðani sagt, at hetta var ársins konsert. Tíverri upplivdi eg ikki hetta sjálv, men eg var tó við á teirri herligu og væl skipaðu Kórstevnuni í Norðurlandahúsinum, tá Kamarkórið og Eksperiment vunnu heiður sum ávikavíst besta og stuttligasta kór. Seinni í árinum vann kórið Tarira tríggjar gullvirðislønir á altjóða kórkapping í Lloret de Mar.
Dreymar við havið
Filmslistarliga fevndi 2017 um ta stórhending, at ein føroyskur spælifilmur var til veruleika. Tað var filmurin, Dreymar við havið hjá Sakaris Stórá og Marjun Syderbø Kjelnæs. Høvuðspersónarnir eru Ester og Ragna, fremmanda gentan, sum kemur til bygdina at búgva, hon hevur gamlar strípur í hárinum, sigur “fokk” og er lokkandi øðrvísi, men sum eisini hevur sínar álvarsligu trupulleikar at dragast við. Eisini hennara tilvera er fullkomiliga treytað av liviháttinum hjá teimum vaksnu. Ester/Juliett Nattestad hevur kanska ta størstu avbjóðingina, tí hon broytist og mennist meðan Ragna/ Helena Heðinsdóttir er ein sálarliga sæð meira statiskur persónur, sum er tálmað og herd av sínum uppvøkstri. Men báðar spæla psykologiskt sannførandi. – Ert tú ein eingil, spyr lítli drongurin, Rókur Ester, men sjálvt um hon er góð og djørv eins og navnasystirin í Bíbliuni, er Ester eingin eingil. Byrjanarsálmurin í filminum myndar eitt slag av luftigum leiðimotivi frá byrjan til enda í filminum – síðsta ørindi ljóðar soleiðis: “O jesus, tú lívsins drottur, tú hoyrdi nú, hvat eg bað! Meg verja skal tín máttur, tá altíð mær lundin gerst glað. Tú send mær einglavernd tína, tá eg hiðan sovna skal, frels meg frá helvitis pínu, før meg í himmiríkis sal”. - Eina stund kunnu tey trý, Ester, Ragna og Rókur njóta eina stokkuta einglavernd í menniskjansliga hitanum hjá hvørjum øðrum.
Ómegd
Í september var leikurin Ómegd hjá Kristinu Sundar Hansen framførdur á Tjóðpallinum – ein ordiligur feel bad leikur, ið snýr seg um harðskap í parløgum. Leikurin er bygdur á bókina Um bara hann sló meg. Fimm frásagnir úr Kvinnuhúsinum, sum Súsanna Skaale gav út í 2013, umframt eina frásøgn frá einum manni, ið byggir á eina grein í íslendska miðlinum Stundin. Allar søgurnar eru altso veruligar og longu her ber til at staðfesta, at leikurin lýsir eitt evni av alstórum samfelagsligum týdningi. Spurningurin er so hvørt leikurin megnar at endurloysa evnið sum listaverk. Her er svarið meira ivasamt. Øll gera sítt dugnaliga íkast til, at leikurin skal vera góður. Trupulleikin er bara, at leikurin ikki ordiliga rørir meg har sum eg haldi, at hann ætlar at røra meg. Eg fegnist um at orð verða sett á eitt tabuevni og ikki minst, at javnstøða er í lýsingini; at Kristina Sundar Hansen fær sligið fast, at bæði kyn kunnu vera ávikavist offur og bølmenni og at altso eisini kvinnur kunnu vera óreinar, enntá við síni egnu børn. Staðfestingin av, at orsøkin er menniskjanslig ómegd og ikki óndskapur, er gløggskygd. Men onkursvegna upplivi eg leikin sum ópersónligan og óempatiskan og eg haldi, at hetta kemst av upprunatekstinum, sum er autentiskur, men vantar bókmentaliga, listarliga dygd. Hervið verður sjálvt fundamentið í leikinum ikki nóg gott.
Jóngerð Purkhús
Tann listaupplivingin, sum gjørdi meg mest bilsna í 2017 var tekstilframsýningin hjá Jóngerð Purkhús í Müllers Pakkhús. Jóngerð Purkhús arbeiðir við patchwork ella klútateppum, tvs. at hon klippir smáar lepar úr toyi og seymar tær saman eftir ávísum skipanum og tað er í litskipanunum og smáum forskjótingunum í skipanunum, at okkurt listarligt er. Eitt stórt myndateppi var sett saman av slipsum, men listakvinnan greiddi mær frá, at nógv av tilfarinum hevur hon keypt í Skálabúðini - ikki endiliga so vakurt toy, helt hon - øgiliga skjórut, stórblomstrut gardintoy við nógvum litum, men við sera góðari dygd, og hetta hevur hon brúkt til síni myndateppi. Handverkliga eru teppini ómetaliga væl úr hondum greidd og lítið er at ivast í, at nógv tíð er farin við at tekna, klippa og seyma, men tað handverkliga er ikki av størsta týdningi í hesum verkum – tað er tað listarliga!
Flugan hjá Tummas Jákupi
Ólavsøkuframsýningin hjá Trinu Gaard var fjøllbroytt og stuttlig við rúmum í rúminum og fjølbroyttum tøkni, sum í støðum geva upplivingar, ið eru átøkar teimum, ein fær á Eksperimentarium. Summum verkum mást tú leita eftir, so eg válaði runt eitt sindur sum fluga í fløsku, tá eg datt fram á eina einstaka mynd hjá Tummas Jákupi Thomsen og steðgaði á, tó, at hetta ógvuliga analoga og friðarliga verkið ikki ger stóran háva av sær í øllum ganginum í gamla framsýningarsalinum. Talan er um eina blýantstekning av tólv armbandsurum, sum eru sett á pappírsarkið eftir regluligari skipan við vísarum, sum vísa klokkutíðir frá 13 til 12. Ein merkiliga ómerkilig mynd, var tað ikki fyri svørtu fluguni, sum manifestarar seg miðskeiðis á myndini. Fyrst helt eg tað vera eitt sonevnt trompe l´oeil; sum vit síggja tað í málningum frá barokktíðini og í klassiskari list við eini flugu ella lutum, sum eru málaðir realistiskt og við trívídd, so at tað sær út sum um, at talan er um eina veruliga flugu, sum hevur sett seg á málningin. Eg mátti hyggja fleiri ferðir, men staðfesti, at svarti bulurin á fluguni í øllum førum var ítøkiligur, meðan beinini tóktust teknað. Kenni eg Tummas Jákup Thomsen rætt, er okkurt stuttligt við verkinum, sum hevur fiffiga heitið Ókend ur, men hetta er eisini eitt óhugnaligt verk, ið snýr seg um klokkutíðina, ið gongur javnt og samt, men sum einaferð heldur uppat, tá vit fara úr tíðini. Flugan er eitt gamalt, ófrættakent symbol fyri deyða, rot og upploysn, og verkið Ókend ur fær meg at hugsa um eina gamla yndisyrking eftir Carl Jóhan Jensen við heitinum Við svartari flugu. Yrkingin, ið hevur yvirskriftina líkskari 1951, er ein av rættiliga mongum ekfrasum í føroyskari poesi; ein sansalig lýsing av einum málningi hjá Mikines, sett upp sum sonnett, væl komponerað og komprimerað við ansi fyri mótsetninginum millum tað æviga í listini og fasta forminum og tí óstøðuga, stokkuta í likamligu dekompositiónini.
Sissal fekk Emmuna
Sissal Kampmann fekk Bókmentavirðisløn M.A.Jacobsens fyri bók sína, Sunnudagsland. Simme Jacobsen fekk virðisløn fyri mentanaravrik og Havnar Sjónleikarfelag fekk ta einu barnamentanarheiðurslønina; Hanna Flóvinsdóttir og Hjálmar Dam fingu hina barnamentanarvirðislønina fyri barnasjónleikir, sum tey hava sett upp.
Heimligar bøkur
Eg las fleiri góðar bøkur í fjør og fleiri teirra hava eitt heimkunnigt brá í huga mínum m.a. tí tær ganga fyri seg á støðum, eg kenni sera væl. - Tað er so ómetaliga merkiligt, at Boðanes av øllum støðum skuldi blíva eitt bókmentaligt stað. Hetta veðurbarda, ómentaða, vandamikla náttúruspæliplássið hjá børnum í Eysturbýnum frá tíðini, tá eingin vaksin legði nakað serligt í hvat børn gjørdu allan dagin, um bara tey møttu í skúla og til náttura, er nú motiv í bókmentum og myndlist. Yviri við Strond yvir móti Penaplássi og Boðanesi síggjast í dag yrkjarar spáka sær inspiratiónstúrar og yrkingasavnið hjá Tóroddi Poulsen, Ferðamaður í egnum heimi byrjar við einum fagnaðarkvæði til grótbrotini. Tað byrjar við, at yrkjaraegið minnist aftur á tíðina, tá hann arbeiddi við at spreingja og bora í grótbrotinum á Boðanesi. Fleiri av yrkingunum eru skarpar eygleiðingar av ymiskum løgnum, sum er púra vanligt í okkara tið, t.d. Líkskoðan, ið snýr seg um tey mongu, ið hugna sær um kvøldarnar við at hyggja at ótepsiligum morðum í krimifilmum. Ein onnur yrking er ein heldur speisk viðmerking til okkara ólavsøkuvanar og onkra aðrastaðni merkjast frustratiónirnar um allar tær óseldu bøkurnar, ið hópa seg upp kring yrkjaraegið.
Gudahøvd
Gudahøvd hjá Jóanesi Nielsen tykist somuleiðis kent, vit kenna tað slitna yrkjaraegið og hansara poetiska univers, bæði tí yrkjarin sipar til sínar egnu yrkingar, men eisini tí talan er um ein rættiliga samanhangandi yrkingaheim við einum yrkjaraegi, sum bæði við ovurdirvi og ræðslu á la Munch í sjálvsmyndini millum klokkuna og seingina lýsir sítt egna aldurstreytaða likamsniðurbrot og tann æviga, glúpskt tivandi deyðan. Kroppurin hevur altíð havt sítt demonstrativa pláss í yrkingunum hjá Jóanesi Nielsen og tá er tað ikki tað vakra, idealiseraða templið, talan er um, men tað seksualiseraða og animaliseraða likamið ella í hvussu er ein staðfesting av, at vit í mongum eru sum djórini. Menniskjakroppurin verður javnan lýstur frá sínum minni flatterandi síðum og ikki er tað uttan humor; ein ógloymandi, surrealistisk lýsing er av øllum prostataharrunum, sum hvørja einastu nátt eru noyddir upp at pissa tríggjar og fýra ferðir.
Sær ein fuglabók av gloymsku
Ein týdningarmikil partur av framúrskarandi skaldsøguni hjá Carl Jóhan Jensen gongur fyri seg í grannalagnum hjá mær her í Rabarbukvarterinum. Tað hoyrist longu á heitinum, at fyribrigdið tíð hevur nógv at siga í nýggju skaldsøguni hjá Carl Jóhan; Sær/ein fuglabók av gloymsku. Ein treyt fyri at gloyma er, at minnast, at mann hevur upplivað nakað minniligt og tað hevur hon, høvuðspersónurin í bókini. Spurningurin er hvat. - Tað er høvundinum so líkt, at svarið ikki kemur soleiðis beint fram við eini lýsing av upplivingum hennara í tíðarrøð, sum miðvíst og effektiv boðar okkum frá grundunum til ta núverandi støðuna hjá kvinnuni. Nei, hesin rithøvundurin veit av, at sumt sæst best í myrkri ella í mjørka og okkurt er so eymt, at tað krevur sína tíð og sína konu at grava tað fram aftur. Konan er í byrjanini av bókini stødd á einum hotelkamari á Kongabrúnni. Árið er 1968 um tað mundið, tá Sovjet gjørdi innrás í Kekkoslovakia; ein kreppustøða, sum verður til vár, frælsi og nýggja byrjan hjá Europa og kanska eisini hjá Havnarkonuni. Men áðrenn hetta er nógv myrkur í bókini, har er púra avkøvt av mjørka. Vit hava sæð tað fyrr í ritverkinum hjá Carl Jóhan, at hann knýtir einstakar lagnur til størri samfelagsligar og søguligar hendingar og hetta sama er galdandi fyri nýggju skaldsøguna, ið hevur eitt realistiskt grundarlag, veruligar gøtur, bygningar, søguligar hendingar og persónar. Skaldsøgan snýr seg um minni og um at sættast við sína fortíð. Eitt krimiplott, eitt morð setir ferð á søgugongdina aftur í myrkrið og fram í eitt nýtt ljós. Høvuðspersónurin er fødd í Havn og uppvaksin í Brekkugøtu, men hevur seinastu mongu árini búð uttanlands. Nú er hon aftur í Havn í arbeiðsørindum. Hon skal skrivað um ein mann, sum hon kendi og sum nú tykist vera myrdur umborð á einum línubáti. Lesarin hevur alla tíðina varhugan av onkrum ósøgdum, burturskotraðum og av stórum einsemi. Tað vísir seg, at høvuðspersónurin hevur eitt undarligt lyndi til at ímynda sær persónar sum fuglar. Sjálv er hon ein svala, mamman ein dúgva, sum flaksar og gronast á loftinum. Ella kanska tað ella ikki. Skrivihátturin hevur við sær, at ikki bara høvuðspersónurin er í støðugum iva í um hon minnist rætt. Lesarin fer eisini at ivast, men í øllum ivanum og mjørkanum, daga fram sárir sannleikar og nýggjar sannkenningar.
Eitt ungt, originalt talent
21.oktober skrivaði eg um framsýningina hjá Anný Djurhuus Øssursdóttir í Ostahúsinum aftan fyri Reinsaríið. Sum heitið: Our bodies are merely a shell which conceal our heavenly soul, var eisini framsýningin serstøk. Anný Djurhuus ger installatiónir og setir sínar lutir og klæði upp og skipar tey í framsýningarrúminum eins og vóru tey partar av eini dadaistiskari heild. Fyri meg var ikki minst pallsetingin av verkunum sera inspirerandi.
Listafólkaløn
Í desember varð kunngerð nr. 156 um Listafólkalønir sett í gildi og hervið var sjøtul loksins settur á eina gongd innan almennar listaíløgur, sum fer at skilja millum áhugalist og yrkislist. Endamálið við listafólkalønunum verður sagt at vera eitt ynski um at bøta um korini hjá yrkislistafólkum, sum í játtanarskeiðnum burturav arbeiða við list. Útgangsstøðið er, at listafólkini skulu arbeiða í minsta lagi í 3 ár. Møguleiki er fyri, at hesar listafólkalønir kunnu latast tríggjar ferðir, t.e. at eitt setanarskeið varir í mesta lagi 9 ár. Stórur dentur verður lagdur á listaliga fakligheit bæði millum umsøkjarar, men eisini í nevndini, sum skal viðgera umsóknirnar, og sum skal kunna venda sær til faknevndir, ið skulu gera tilmæli til nevndina fyri Mentanargrunn Landsins.
Hetta var jú bara ein partur av øllum tí nógva á føroyska listapallinum í fjør. Takk fyri listina, kæru listafólk. Við vón um góðar listaupplivingar í 2018, verður ynskt tykkum øllum gott nýggjár <3


c: text/html

text:
Hesi 8 venjingarhefti til Súluna eru ætlað at venja ta fyrstu lesingina. Teksturin er ljóðrættur í mest møguligan mun, og tey hava eitt lix-tal og eitt let-tal (læseegnethedstal).
Venjingarheftini til Súluna eru ætlað til at venja ta fyrstu lesingina. Teksturin er ljóðrættur í mest møguligan mun, t.e. at orðini verða úttalað soleiðis, sum tey eru stavað. Teksturin er tilætlað skrivaður við nógvum endurtøkum. Heftini hava eitt lix-tal og eitt let-tal. Lix- og let-talið siga okkum nakað um, hvørjum torleikastigi teksturin er á, bæði viðvíkjandi longd av orðum og setningsbygnaði. Lægsta let-talið er 5 og hægsta er 20. Lix-talið í teksti til 1.-3. flokk er mett at skula vera millum 3 og 19. Lægri hesi tøl eru, lættari er teksturin at lesa. Tey smáu venjingarheftini til Súluna hava øll lág lix- og let-tøl, og hetta, saman við tí, at teksturin í mest møguligan mun er ljóðrættur, ger, at hesi hefti eru góð at veja avkotingina við.
Venjingarheftini verða seld saman.
Lær teg stavraðið er ein plakat við stavraðnum, har ein stuttlig og fitt mynd er til hvønn bókstav.
Lær teg stavraðið er ein plakat við stavraðnum, har ein stuttlig og fitt mynd er til hvønn bókstav.
Lær teg stavraðið er ein plakat við stavraðnum, har ein stuttlig og fitt mynd er til hvønn bókstav.
Lær teg at stava 1 er fyrsta bókin í eini røð av stavsetingarbókum til innskúlingina. Hugsanin er, at bókin ve...
Súluspøl eru ætlað at stuðla børnunum í fyrstu lesi- og stavimenningini. Spælast kann heima, í dagstovni, fors...
Lær teg at stava 2 er onnur bókin av trimum stavsetingarbókum til innskúlingina. Hugsanin er, at bókin verður ...
Dia fer á flog er ein fitt bók til fyrsta flokk, sum er løtt at lesa. Dia fer á flog hevur lixtalið 7,3.
Bókin Súlan er ætlað sum undirvísingartilfar í føroyskum í 1. flokki. Í bókini lesa og arbeiða børnini við bók...
Arbeiðsbøkurnar eru ætlaðar sum undirvísingartilfar í 1. flokki. Í arbeiðsbókunum arbeiða børnini við teimum b...
Arbeiðsbøkurnar eru ætlaðar sum undirvísingartilfar í 1. flokki. Í arbeiðsbókunum arbeiða børnini við teimum b...
Vit skriva er ætlað at nýta í skrivifrálæruni í 1. flokki. Børnini læra at skriva teir stóru og smáu bókstavir...
Lærarabókin er ætlað sum uppskot og hugskot til lærarar um, hvussu teir kunnu arbeiða við bókstava- og ljóðbók...
Súlubók 1er ætlað at lesa, tá ið næmingarnir hava lært teir fyrstu fimm bókstavirnar: á, l, s, í, ó.
Súlubók 2 er ætlað at lesa, tá ið næmingarnir hava lært teir fyrstu seks bókstavirnar: á, l, s, í, ó, t.
Súlubók 3 er ætlað at lesa, tá ið næmingarnir hava lært teir fyrstu sjey bókstavirnar í Súluni.
Súlubók 4 er ætlað at lesa, tá ið næmingarnir hava lært teir fyrstu átta bókstavirnar í Súluni.
Súlubók 5 er ætlað at lesa, tá ið næmingarnir hava lært teir fyrstu níggju bókstavirnar í Súluni.
Súlubók 6 er ætlað at lesa, tá ið næmingarnir hava lært teir fyrstu tíggju bókstavirnar í Súluni.
Ein lítil mús er ein fitt bók til fyrsta flokk, sum er løtt at lesa. Ein lítil mús hevur lixtalið 7,3.
Eg dugi at lesa er ein fitt bók til fyrsta flokk, sum er løtt at lesa. Hon hevur lix-talið 7,2.
Hundurin hjá Annu er ein fitt og stuttlig bók til fyrsta flokk, sum er løtt at lesa. Hundurin hjá Annu hevur ...
Fiska og onnur kortspøl eru ætlað børnum, tá ið tey læra at lesa. Kortini stuðla børnunum at læra bókstavirnar...
Stavilsiskríggj er ætlað børnum, tá ið tey læra at lesa.
Kortini eru væl egnað at nýta í skúla, barnagarði og...
Ætlað til at venja bókstavin og tosa um skrivikós, áðrenn og samstundis sum tey skriva í skrivibókina.

robotstxt: allowed

filter: keep


text:
Aja… nú eru allir hinir farnir at skriva persónligar frásagnir/bloggar inni á hesari heimasíðuni, so eg kenni meg eisini (sum ein av umsitararnum) noyddan at skriva.
Ein dagur til síðstu próvtøku, tveir dagar til próvhandanina og tríggir dagar til fráferð til Rhodos.
Huff… ikki sørt, at man er við at verða stressaður. Í gjár valdi eg (sjálvt um eg hevði tímað alvorliga væl) at siga pisu-røðuna frá mær. Tíðin var einfalt ikki til staðar, tá lesing til próvtøku og fyrireiking/venjing til oyggjaleikir eisini eru á skránni. Men sjálvt um eg segði røðuna frá mær, so er ríkiligt at gera. Hevði ætlað mær til suðuroyar at bukað hinar triathletarnar í havsvimjing, men tíðin var ikki til staðar – ístaðin sat eg niðurgravaður í fysikkbókum. Samstundis skuldi eg hugsa um, at súklan skuldi gerast tilreiðar soleiðis, at hon kundi fara við flogfarinum í dag (fyrsta flogfarið til Rhodos). Og lat tað verða sagt: tað tekur langa tíð at biksast við súklingini, tá man ikki er vanur! Samstundis, sum man stressar yvir, at man skal venja, lesa og nógv annað.
Beint nú haldi eg slettis ikki, at tað er gingið upp fyri mær, at eg skal avstað til Rhodos hósdagin.
Ein dagur í senn,, siga tey klóku. So í morgin verður tað próvtøka og studentahúga… ótrúligt, tað verður gott at verða liðugur.


text:
Sverri Egholm
31.01.2018 - 23:33
Tíðindi > Vinna & Tøkni > Tøkni & vísindi
Apple minkar um framleiðsluna av iPhone X. Ætlanin var at framleiða 40 milliónir í fyrsta ársfjórðingi, men nú hevur KT-risin Apple valt at minka um framleiðsluna, og næstu tríggjar mánaðirnar verða einans 20 milliónir framleiddar.
Tað veit japanska blaðið Nikkei sambært finans.dk.
iPhone X er dýra telefonin hjá fyritøkuni, og bíligasta útgávan av henni liggur upp ímóti 10.000 krónum í Føroyum.
Hetta er eftir øllum at døma ov dýrt hjá keyparunum, tí jólasølan í Evropa, USA og Kina gjørdist vánaligari enn væntað.
At Apple nú minkar um framleiðsluna sást eisini aftur á partabrævamarknaðinum, har virðið á fyritøkuni minkaði við 14 milliardum dollarum - 84 milliardum krónum, skrivar finans.dk.


text:
Orð: Hans Andrias Djurhuus
Lag: Eg minnist úr gomlum søgum
1. Eg veit, nær ið tindarnir rodna,
og kavin tiðnar eitt bil,
tað verður, tá hjørtuni orna,
og menn kenna frælsis yl.
Tað verður, tá brandarnir hvessast,
og menn vinna mannakor,
tá stinnir garparnir sessast
sum harrar við egið borð.
2. Og eg vóni, fólkið mítt vinnur
fram longur og longur á veg
til tess, at tað aftur finnur
ætt sína og sjálvan seg.
Tá verða tær bylgjur at slætna,
og sól brandar bjørt á vág,
tá verða tær byrðar at lætna,
ið tungt hvíla herðum á.
3. Tá verður tað: – Hjartalagið
kenst størri og meira frítt,
tá verður várt egna kvæði
at ljóða um vøllir vítt.
Latum tí okkum stevna
fram leið gjøgnum nátt og ódn
til tess, at vár móðir kann fevna
og kenna øll síni børn.


text:
4. november 2017
Tað gekk ikki eftir vil í Vestmanna. Slett ikki.
Mansliðið hjá H71 hevði framvegis sítt fyrsta tap til góðar í hesum kappingarárinum, tá teir stillaðu upp til dyst móti VÍF í Vestmanna hóskvøldið. Men liðið kom væl og virðiliga niður á jørðina hetta kvøldið. So langt niður, at menn høvdu hug at grava seg undir hana.
Liðið hevur verið alsamt meira skert seinastu vikurnar. Bogi situr framvegis úti við knæskaða, Niklas misti sín annan dyst á rað, við sínum skaða í hondini og Jóhan var heldur ikki við – eg frætti ikki hví. Afturat hesum, so hevur stórskjúttin í ár, Hilmar Leon, eisini fingið ein skaða at dragast við og sat millum áskoðararnar til dystin.
So breiði hópurin skuldi vísa sítt virði í dag. Vit hava fyrr sæð menn traðka í mans stað, og lagt varð upp til, at hesir skuldi stríða eitt úrslit heim.
Dysturin byrjaði ikki so galið fyri H71, hóast síðumaðurin hjá mær segði longu í fyrsta álopinum, at hann helt, at vestmenningar tóktust sera tendraðir í verjuni.
Teir vardu eisini høgt og ágangandi, og fyrsta álopið hjá H71 endaði við einari bjarging frá Mladen í VÍF-málinum. Hetta fór seinni at vísa seg at vera ein av mongum.
Verjan hjá okkum fekk kortini eisini eina góðkenda byrjan, og hetta úrslitaði í, at fyrsta málið í dystinum kom eftir skjótálop, har Leivur sera akrobatiskt fangaði ein langan bólt og skoraði.
Verjurnar báðar stóðu væl fyrstu fimm minuttirnar og hildu støðuni niðri á 1-2, áðrenn tað veruliga bragdaði hjá H71. Ári tók eitt skot frá vonginum og løtu seinni fingu vit spælt okkum ígjøgnum høgu verjuna. Støðan gjørdist enn betri stutt eftir, tá ið Rúni bæði skoraði til 1-4 og samstundis fekk ein mann útvístan.
Men nú stungu nakrir trupulleikar seg upp, sum skuldi vísa seg at vera afturvendandi hendan dystin. Hóast ein mann í yvirtali, brendu vit og tveittu bóltin burtur, so at VÍF kundu minka niður í 3-4.
Vit fótaðu okkum aftur, og eftir 10 minuttum var støðan 3-6 til H71. Hetta seinasta málið kom eftir brotskast, har ein vestmenningur samstundis fekk eina útvísing.
Søgan endurtók seg. Tveir minuttir og tjúgu sekund eftir, høvdu vestmenningar javnað til 6-6, og teir komu fram um 7-6 løtu seinni.
Sonni tók time-out, og gjørdi av at royna seg við at spæla sjey-móti-seks spæl. Hetta eydnaðist í fyrstu atløgu, men VÍF svaraði aftur tvær ferðirnar.
Jens var komin inn í málið, og byrti eina vón við einari stórbjarging, og stutt eftir fingu vit enn eitt brotskast og ein vestmenning út. Pætur skoraði brotskastið til 9-8, men at spæla í yvirtali, dugdu vit ikki hetta kvøldið. Eftir at Julian Olsen hevði skorað eitt av sínum mongu málum, blakaðu vit bóltin burtur og støðan gjørdist 11-8. Í yvirtali.
Okkara menn royndu at fylgja við og eftir tjúgu minuttum eydnaðist enn eitt skjótálop frá Leivi, so støðan gjørdist 11-9.
Men í verjustøðuni fingu vit ein mann útvístan, so nú skuldu vit síggja, um undirtalsspælið riggaði betri enn yvirtalsspælið. Hóast tað eydnaðist vestmenningum at fanga ein bólt og senda hann í tóma hoyvíksmálið, syrgdu Esbern og Vilhelm fyri at munurin var hildin á tveimum málum eftir 24 minuttum, og Vestmenningar tóku time-out.
Í fyrsta VÍF-álopinum eftir time-outið, hepnaðist tað væl í verjuni, og og vit høvdu møguleika at minka niður í eitt mál. Men sum so ofta hetta kvøldið, so eydnaðist ikki at fáa hol á Mladen.
Og sum tað ikki var nóg mikið, so varð bólturin tveittur beint í hendurnar á einum vestmenningi í álopinum eftir. Vit megnaðu at verja fyri skjótálopinum, og Jens framdi eina góða bjarging. Men – sjálvandi, hevði ein næstan hug at hugsa – bólturin reyk beint í hendurnar á einum vestmenningi, ið lætt skoraði til 15-11.
Tá ið tveir minuttir vóru eftir av hálvleikinum var støðan 16-12, og tað eydnaðist okkum at minka munin niður í 16-14. Hetta seinasta málið var enn eitt skjótálop, ið Leivur avgreiddi.
Vestmenningar fingu seinasta álopið í hálvuni, og tað eydnaðist eisini at trýsta teir til eitt trupult skot, ið Jens lættliga tók.
Ein hálvleikur, har alt ov nógv mál vóru komin ígjøgnum, og har vit ikki megnaðu at verja fyri góðu krossunum, ið VÍF ferð eftir ferð lupu á við.
Júst soleiðis løgdu VÍF eisini út. Vit høvdu skift verjuskipan, og Leivur lá sum ein skeivur eittari, fyri at forða fyri, at Filip og Julian fingu krossað, men teir gjørdu júst tað, og Julian gjørdist enn einaferð fríur á høgra bakki.
Okkara menn mistu tó ikki mótið, og hóast støðan gjørdist 19-15 eftir enn ein mistan bólt, so megnaðu Esbern, Andor og Rúni í samstarvi við Jens, at minka niður til 19-18 eftir at seks minuttir vóru farnir. Nú var vón fyri framman, men hon brast skjótt.
Vit fingu enn eina útvísing og eitt brotskast ímóti okkum og fóru at spæla uttan málverja. Bólturin varð tveittur burtur beinanvegin, og tá vit vóru fullmannaðir var støðan 22-18. VÍF løgdu ikki í, hvussu nógvir vóru í verjuni hjá okkum, og skoraðu til 23-18.
Ein sansaleysur Sonni tveitti time-out kortið á borðið, og fór inn á vøllin at spyrja, hvat ið leikararnir billaðu sær inn. Hann sissaði seg tó skjótt, og fekk eisini tosað taktikk við teir. Eg hoyrdi ikki alt hann segði, men har var nógv, sum var galið, skiltist á lagnum.
Hetta minti ikki sørt um ein dyst á Skála í fjør, tá ið júst ein sovorðin skola fekk vent dystinum, men so var ikki hesaferð.
Fyrst framdi Mladen enn eina bjarging, og síðani var sjón fyri søgn, at hetta var ein dagur, har alt eydnaðist hjá VÍF, tá ið bólturin onkursvegna endaði í hoyvíksmálinum, í einari annars heldur ófarligari støðu.
Vestmenningar hildu fram at økja. Støðan gjørdist 26-19, og vit royndu aftur at spæla við sjey í álopinum. Hetta gav ein risa møguleika, men Mladen bjargaði enn einaferð.
Fimtan minuttir vóru eftir, og støðan var hildin niðri á einum seks málum eina løtu, men seinasta vónin brast hesa løtuna, tá ið tvær støður tóku seg upp, ið ímyndaðu dystin sera væl. Vit fangaðu ein bólt, og høvdu góða tíð at senda hann í eitt tómt mál, men raktu við síðuna av. Stutt eftir stórbjargaði Ári, men aftur reyk bólturin til mótstøðuna, og munurin var aftur sjey mál.
Sonni tók enn eitt time-out, í eini seinastu roynd at binda um bløðandi sárið, men hetta hjálpti ikki.
Næstu tíggju minuttirnar ella so, megnaðu vit bert at skora eitt einasta mál, so at støðan var 30-22, tá ið tíggju minuttir vóru eftir at leika.
Dysturin var avgjørdur, okkara menn mistu fullkomiliga mótið, og lótu vestmenningar økja og økja. Við støðuni 34-22, tá ið góðir fimm minuttir vóru eftir at leika, bíðaðu hoyvíkingar bert eftir at dysturin skuldi enda. ”Hetta fær so ikki verið verri”, lat í onkrum áskoðara aftanfyri meg. Men tað fekk tað.
Sigmundur Dahl lá brádliga á vøllinum og hevði sera ilt í beininum. Hetta sá álvarsligt út, og í skrivandi løtu hava eg ikki frætt, um so er ella ikki. Vónandi kemur hann skjótt fyri seg.
Eitt fingu vit hoyvíkingar tó at fegnast um móti endanum av dystinum. Rani, ein ungur maður, ið eg ikki havi sæð á liðnum fyrr, fekk møguleikan seinastu løtuna, og megnaði at skora tvey mál við flottum skotum.
Hetta var tó ikki nakar stórur uggi, tá ið avtornaði, og tað var ein langur túrur heim til Hoyvíkar eftir eyðmýkjandi tapið, og helst enn longri hjá leikarunum.
Tað er langt síðani, at mansliðið hjá H71 hevur tapt so stórt, men hetta svíður tíbetur ikki so svárt, sum seinast vit vórðu avhølvaðir í Vestmanna.
Har er óivað nógv, ið kann lærast av hesum, men vónandi verður dysturin skjótt skúgvaður burtur úr huganum, áðrenn trupla dystin móti Team Klaksvík í Hoyvík, sunnudagin 5. november, klokkan 16.
Vónandi koma nógv fólk at stuðla, tí góður stuðul kann avgjørt hjálpa liðnum at stríða seg uppaftur.
Vit koma aftur!
Tað hevur ikki eydnast okkum at fáa ein dómaraseðil.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
10. desember 2017
Mynd: Álvur Haraldsen/in.fo
Lagt var upp til ein spennandi dyst, eftir at síðsti dysturin millum liðini í Hoyvíkshøllini var rættiliga javnur, hóast okkara lið tapti.
Vit fingu eina góða byrjan, har bæði álop og verja spældu væl, og Fía fekk tvey skjót mál. Liðini fylgdust fyrstu løtuna, men tá ið 8-10 vóru farnir, byrjaðu feilir at koma, eins og manglandi initiativ og hugflog var í álopinum.
Hetta hevði við sær, at VB fór nøkur mál framum, og var støðan 2-5, tá ið venjarin valdi at taka sítt fyrsta time out. Hetta hevði ikki stóra ávirkan á liðið, og tá ið støðan var 5-9, avgjørdi Sonni at taka seinna time out’ið. Tá vóru uml. 20 min. farnir.
Liðið broyttist positivt eftir hetta, og tað sást aftur í úrslitinum, ið skifti frá 5-9 til 10-10 eftir lítlari løtu.
Hálvleiksstøðan var 11-13.
Byrjanin í seinna hálvleiki var sera jøvn, og fyrsta løtan var bæði góð og undirhaldandi. Liðini fylgdust fyrstu 20 minuttirnar, og tá var støðan 20-20. Hesa løtuna koyrdu bæði verja og álop væl.
Síðstu løtuna mistu okkara tó takið, og var tað serliga álopsparturin, ið steðgaði upp. Sonni valdi at biðja um time out, tá okkurt um 25 minuttir vóru farnir, og tá var støðan 20-24.
Tað lukkaðist tó ikki at venda dystinum, og tað gjørdi ikki støðuna betri, at vit ikki hesa løtuna høvdu marginalarnar við okkum. Dysturin endaði við støðuni 22-26.
Sum heild kann sigast, at hóast vit taptu, var kenslan hjá okkum, ið sóu dystin, at úrslitið eins væl kundi verið tað øvuta, tí liðið spældi fult upp ímóti VB.
Tað er týðiligt, at okkara gentur støðugt menna seg, og tað er einki at ivast í, at við verandi menningargongd verður tað ikki leingi – kanska longu næsta kappingarár – at liðið fer at liggja í ovaru hálvuni í kappingini.
Hjá VB var tað serliga nr. 11 Mathilde, ið skaraði framúr. Hon var ein støðug hóttan, og hon skeyt eisini flest mál – íalt 9.
Hjá H71 var tað Eva Barba, ið við 6 málum fekk flest mál.
Dómarar til dystin vóru Kristian Eli Zachariassen og Arnbjørn Hansen.
Dómaraseðil (Petur Dahl, Hondbóltskjak á Facebook)
Myndir frá dystinum kanst tú síggja her á in.fo.
10. oktober
9. oktober
21. september
31. august
30. august
29. august
25. juli
28. mai
23. apríl
23. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
Nevhávur (skrubbhávaættin)
Deania calcea (Lowe, 1839)
Stødd: Nevhávur verður upp í 110 cm langur, kanska longri.
Dýpi: Hann er úr umleið 65 m niður á 1500 m.
Litur: Nevhávur er grábrúnur, summir eru ljósari og tykjast tá at vera heldur gráari enn brúnir. Fjaðrarnar eru heldur dimmari enn kroppurin. Ryggfjaðrarnar hava ljósan kant. Sterturin, búkfjaðrarnar og uggafjaðrarnar hava svartan afturkant. Hann er kjaftsvartur.
Lýsing: Kroppurin á nevhávi er hægstur við fremru ryggfjøður, hann hevur rættiliga høgan rygg. Hann hevur tvær lágar ryggfjaðrar, og tær eru umleið 3 ferðir longri, enn tær eru høgar. Næstan hvítir píkar eru framman fyri tær, og aftari píkurin er umleið tvær ferðir so stórur sum fremri. Aftara fjøðurin er hægri og styttri. Makaðu fjaðrarnar eru smáar. Búkfjaðrarnar og ryggfjaðrarnar eru spískar aftureftir.
Eitt rað av sagtonnum er í undirkjaftinum og eitt rað við tríkantaðum tonnum í yvirkjaftinum. Gronin er serliga long, breið og fløt og er umleið 2,5 ferðir so long sum eygnaholan, og longri er úr tranti í kjaft enn úr kjafti í uggafjøður. Skræðan kennist hvøss. Hann hevur ikki striku. Nevhávur hevur lágan stert og andahol aftan fyri eygað.
Eyðkenni: Langa og flata gronin umframt tann gráligi liturin. Skræðan er veik og ofta skrødd á trolveiddum fiski.
Týdningur: Nevhávur hevur ikki vinnuligan týdning.
da: Næbhaj, en: Birdbeak dogfish, fr: Squale savate, ís: Flatnefur, no: Gråhaj Skrubbhávar Skrubbhávaættin
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Skrubbhávar Squaliformes
Hesin hópurin hevur 6 ættir, 24 slektir og 97 sløg.
Fiskar úr øllum 6 ættunum eru at fáa undir Føroyum, og tær hava her 10 slektir og 12 sløg:
Skrubbhávarnir hava andahol og 5 táknarivur. Teir hava tvær ryggfjaðrar, summi sløg við píkum frammanfyri, onnur uttan. Teir hava ikki gotfjøður, og eingir kjalir eru á klingruni.
Teir liva um øll høv, bæði djúpt og grunt.


text:
Hanus Samró
03.03.2015 - 00:24
Ítróttur > Ítróttur > Hondbóltur
Í gjár leiktu Stíf og H71 í høllini á Skála. H71 vann dystin 26-28. Í stuttari viðmerking við portal.fo, sigur Hallur Biskupstø (H71):
- Dysturin byrjaði eitt sindur intenst, har strandingar kanska komu betur frá byrjan, og tað virkaði, sum teir vildu tað meira. Men vit vistu væl, hvussu týdningarmikil dysturin var og hálaðu okkum inn á teir og vóru á odda í hálvleikinum.
- Seinni hálvleikur byrjaði væl hjá okkum, vit komu nøkur mál framum, men vit sluppu ongantíð ordiliga frá teimum. At enda bleiv dysturin sera spennandi, har Kjartan skorar, og tað verður javnleikur. Eg haldi, at marginalarnir vóru við okkum til endans.
- Sigurin hevur sera stóran týdning. Vit eru í tí "hepnu" støðu, har vit kunna avgera alt sjálvir, men vit hava nakrar torføria útidystir eftir, so alt kann henda.
Næsti dysturin hjá H71 verður móti Neistanum sunnudagin 8. mars.


text:
Rás 2 vinir
Mikukvøldið 20. februar klokkan 18 verður tann alt avgerandi dysturin í fremstu kvinnudeildini í hondbólti millum Kyndil og VÍF/Tjaldur. Ein dystur, sum kann fáa sera stóran týdning fyri hvat av hesum báðum liðunum skal spæla ímóti Neistanum í FM-finalunum.
Klokkan 19.30 spæla mennirnir hjá Kyndli og VÌF. Bæði liðini hava nógv at spæla fyri í royndini at fara framum H71, sum er á øðrum plássi í Atlantic Airways kappingini.
Hondbóltssendingin byrjar klokkan 17.55 mikukvøldið, og verður tað Tróndur Arge, sum sigur frá báðum dystunum.


text:
Orð: Inger Hagerup
Lag: Ø. Sommerfeldt
Týtt úr norskum: Andreas Andreasen
1. Nú lotið lítla fræið ber
fram eftir fummum langa ferð.
Út yvir gróðrarríku fold
tað dalaði í døkku mold.
2. Tað liggur nú so har og grør
og etur, drekkur vatn úr jørð.
Har er so fjálgt og myrkt og vátt,
har er so friðarligt og gott.
3. Í nátt kom regn, tað gekk á tá,
og regnið baknaði uppá;
tað segði: “Sært tú, lítli mín,
tú mennist eins og bróðir tín.
4. Og tá tú hol á takið fært,
tá eina heila verð tú sært,
har sólin vermir hól og hógv;
hon kínir lítla kinn so flógv.”


text:
Dreingir 12a fingið bronsuheiðursmerki
Dreingirnir í aldursbólkinum 12a spældu sínar síðstu dystir hetta kappingarárið í Vestmanna leygardagin 25. marts. Hendan dagin bleiv tað til ein sigur og tveir ósigrar.
Tá allir dystirnir vóru leiktir, var heiðursmerkjahandan á skránni. Okkara dreingir endaðu á triðja plássi í landskappingini og fingu tískil bronsuheiðursmerki. Í steypakappingini komu teir í steypafinaluna og fingu silvur.
Vit ynskja dreingjunum hjartaliga tillukku við bæði bronsu og silvuri.


text:
HB er nýtt oddalið
Tað er spennandi sum ongantíð áður í bestu kvinnudeildini.Tey trý toppliðini skiftast at vinna á hvørjum øðrum, og hesa ferð fløskaðu úrslitini seg best fyri HB. Nú restar bert eitt umfar til kappingin er hálvrunnin, og fyri fyrstu ferð hevur eitt lið lagt seg á odda leyst av kappingarneytunum.
Men tað er tó framvegis so javnt millum liðini, at tá HB hevur verið í Klaksvík næsta umfar, og EBS/Skála hevur verið á Toftum, so kann alt vera púra javnt aftur í toppinum millum teir tríggjar FM-biðlarnar. Fær HB hinvegin stig burturúr dystinum í Klaksvík, so hava tær (kanska) vunnið sær ein lítlan fyrimun í topp 3-kappingini.
KÍ megnaði ikki at halda fast um nývunna fyrstaplássið, tá tær snávaðu í trupla útidystinum móti meistarunum. Dysturin var annars rættuliga javnur fyri tað mesta, men EBS/Skála ognaði sær øll tey trý týdningarmiklu stigini, tá liðskiparin, Ansy Sevdal, bert 18 minuttir fyri tíð var á rætta staðnum og beindi bóltin í netið til tepran 1-0 sigur. Fríðrún var aftur at síggja hjá EBS/Skála, meðan KÍ hinvegin stríðist við nógvar skaðar fyri tíðina, og ikki minst er saknur í roynda veteraninum og liðskiparanum, Malenu Josephsen.
HB hevði tað kanska eitt sindur lættari enn væntað í Gøtu, har heimaliðið spældi væl til tíðir, men alvorliga manglar veruligar áleyparar ella málskjúttar. Hesar hevði HB afturímóti, og ikki minst Milja Simonsen gjørdi eitt gott hál við sínum hatrikki í seinna hálvleiki. Heidi Sevdal skoraði til 1-0 í fyrra hálvleiki, og var hon skarpari hendan dagin, kundi hon saktans havt eitt hattrikk eisini og økt um leiðsluna sum toppskorari í Betri Deildini.
Báðir dystirnir hjá toppliðunum vórðu stroymdir, og tað er at fegnast um. Tað hevði eisini verið stuttligt at frætt, hvussu nógv fólk nýttu hetta góða høvið at síggja føroyskan kvinnufótbólt. Vónandi heldur hendan góða tænastan fram.
Botnliðini bæði, B36 og B68, spældu aftur javnt, hesa ferð 1-1 í Gundadali, tá tað heilt móti dystarenda eydnaðist toftakvinnum at javna leiðslumálið hjá B36 frá fyrra hálvleiki. Sostatt hevur hvørki av liðunum enn vunnið nakran dyst í ár, og tey eru púra jøvn bæði í stigum og málum.
Nú verður ein steðgur í landskappingini til sunnudagin 17. juni, tí HM-landsdystirnir móti Slovenia (6. juni heima) og Kekkia (11. juni úti) standa fyri framman.
10. umfar 17. juni í Betri Deildini sær soleiðis út:
KÍ - HB
B68 - EBS/Skála
ÍF/Víkingur - B36
Úrslit og støða og onnur hagtøl í Betri Deildini síggjast annars HER.
Seinni hálvfinalurnar í steypakappingin verða nú leygardagin 2. juni:
HB - KÍ (HB vann fyrra dystin 5-4)
ÍF/Víkingur - EBS/Skála (EBS/Skála vann fyrra dystin 2-1)


text:
Vinus og Vímús er føroysk barnarøð í sjónvarpinum til børn í barnagarðsaldri, umleið 3-6 ár....
Í Dýralívi eru nógvar fittar, áhugaverdar og stuttligar hendingar, men viðhvørt eisini...
Hvussu man tað vera at hava 8 systkin, at foreldrini eru farin hvør til sítt, at vera tvíburi,...
Røðin “My Little Pony” fylgir ponnirossinum Twilight Sparkle, sum dámar væl at lesa og granska,...
Snipp snapp er ein sending við teknifilmum til smærru børnini. Føroysk børn hjálpa við at...
Hesaferð eru Jensina og Ljóðfílurin flutt niður í kjallaran hjá mostrini, tí tey óruddaðu so...
Spennandi føroysk spurnarkapping fyri børn.
Alt í 1um er ein sending til øll børn í Føroyum við spølum, vísindaroyndum og sjálvandi einari...
Hey! er ein sending um djór, fyri børn og barnsligar sálir, har Jensina er vertur og Ljóðfílurin...
Sum tað er gott at vakna og minnast dreymin, sum man droymdi, men viðhvørt er neyðugt at hugsa...
Í hesi barnasendingini síggja vit góðar filmar. Og læra bæði at trumma og tekna. Ert tú við? Lív...
Vertirnir eru í sjónvarpsstovuni, sum er eitt sindur sum ein sjónleikarapallur. Har er eitt borð...
Øll kenna Angela og Hannibal og Ib-Ulrik.... ella gera øll nú tað? Her kanst tú fylgja teimum...
Mass Heini býr heima. Honum dámar best at sita inni og tekna. Bara sovorðnar strikur og...
Rógvi og Drekin skuldu fara út at ferðast. Ferðin langa byrjaði á einum tanga, men tað gekk...
Tikk Takk er ein ordiliga spennandi og stuttlig spurnarkapping, har børn úr ymiskum skúlum í...
Vaksa Vaksa er nýggj røð til og um skilagóð børn,ið ikki eru bangin fyri at royna ymiskt púra...


text:
Tollstova
Ein almennur stovnur er komin aftrat - Tollstovan. Latið okkum beinan vegin royna at siga orðið sum tað eigur, tí verður tað borið skeivt fram frá fyrsta degi, verður ilt at koma afturum aftur seinni við tí rætta.Í hesum samansetta orði, har sum annar liður byrjar við hjáljóði (sum ikki er h), verður ll ikki sagt sum [dl]. Sama er at siga um orðið "tolllóg", ið nevnt varð í somu tíðindum, sum Tollstovan var til umrøðu - ikki [dl] men [ll].
"Eini"
"Málningar hjá "eini" 40 listafólkum". Nakað soleiðis ljóðaði í tíðindasending herfyri, og at hava hvørkikynsformin "eini" soleiðis óbendan í øllum kynjum og føllum er ikki óvanligt at hoyra og eisini síggja á prenti. Men tað er og verður ikki beint fyri tað. Orðið verður at laga seg eftir tí kyni, tað hevur, og tí falli, tað stendur í, t.d.
"Fyri "eini" 100 milliónir" ljóðaði eina aðra ferð. Hvat er tað beina? Hyggið at bendingardømunum her omanfyri.
Tað tykir sum fallbendingin er farin at ridla við lít. Annað vanligt dømi er, at orðið dansur hoyrist ofta við ongari ending í hvørjumfalli, t.d. "Vart tú í "dans" í gjárkvøldið?", í staðin fyri í dansi, sum tað eigur at vera. Eisini "hann var á "fund"" og "hann var á "skeið"" í staðin fyri á fundi, á skeiði.
"Har er ikki fiskandi fyri ís", varð sagt í tíðindum. Skal, sum vitiligt er, vera fyri ísi.
"Í tráð við"
Hvussu ofta ið sagt verður og skrivað "í tráð við", er og verður tað óføroyskt. Hetta eigur at verða lagt av sum skjótast! Hetta er rættiliga nýkomið úr donskum, har tað eitur "i tråd med" og helst einki samband hevur við "tráð", men heldur orð, ið merkir 'gongulag' el.tíl. (smb. at troða). Á føroyskum kundi hetta eitt nú verið orðað í samsvari við el. samsvarandi.
Bygdanøvn
Sýnið fólki tann sóma at fara rætt við nøvnunum á bygdum og býum teirra og annars øllum staðanøvnum. Eitt bygdarnavn, ið varð illa viðfarið herfyri, var Ljósá. Navnaformar, ið hoyrdust, vóru m.a. "av Ljósáum", "á Ljósáum", "í Ljósáum", "úr Ljósáum". Einki av hesum sniðum og fyrisetingum er í nánd við at vera á rættari leið. Bygdin eitur við Ljósá, og ein sum er úr teirri bygdini, er tí frá Ljósá . Áin er bert ein! Man tað ikki vera navnið á grannabygdini sunnanfyri, sum verður vavt uppí. Hon eitur í Svínáum.
Dalenni
er hvørkikynsorð og er tí óbroytt í bending uttan í hvørsfalli, har sum tað eitur Dalennis. Tí var tað heldur enn ikki ótýdligt at síggja hetta í einum blað: "Smærri nøgdir av trolfiski frá Dalenna (!)".
Hvussu eitur pávin?
Rætt ger sjónvarpið at kalla pávan Jóannes Páll. Jóannes Pauli er óhóskandi. Pauli er komið av latínskum hvørsfalli av Paulus. Í donskum álmanøkkum stóð við pálsmessudag 25. jan. "Pauli omvendelse". Hetta navn hóskaði væl í føroyskari bending og er nú vanligt navn, ið má sigast at hava vunnið hevd. Men sum seinna navn pávans hevur tað ikki sørt løgnan dám.
Terna
Tað frættist, at flogternur vóru farnar í verkfall. Sum ikki einaferð varð orðið skeivt framborið, -rn- sagt [dn]! Tað eru tvey ymisk orð, sum hava sama snið í skrift, men ljóða ólík í framburði. Tað, sum er seinni liður í nýggjyrðinum flogterna, er gamalt orð, ið merkir 'tænastugenta'. Í tí orðinum verður -rn- sagt sum [rn: terna]. Hitt orðið er navnið á hinum vælkenda fuglinum, og í tí ljóðar -rn- sum [dn] (í Suðuroy sum [nn: tenna]). Tíðindamenn í útvarpi og sjónvarpi eiga at gera mun á hesum báðum.
Lýsingarorð í hástigi skulu verða bend
Tann ósiður er tíverri vanligur at hava lýsingarorð í hástigi óbend, t.e. við ongum endingum. Her man verða hermt eftir donskum, sum eins og kunnugt ongar endingar hevur í sterkt bendum lýsingarorðum. Sum dømi kann verða nevnt hetta, ið var at hoyra millum útvarpstíðindi herfyri: "Hann hevur "størst" møguleikar at gerast forsætisráðharri." Her er ikki um at tala annað enn at siga størstar møguleikar, hvønnfall í fleirtali. Hetta er heldur ikki ókent í skrift. Her er at vera ansin, tí sovorðið smittar sum pestin.
Ikki "bøkrum" men bókum!
Regluligt hvørjumfall í fleirtali av orðunum bók, brók, rók og rót er ikki "bøkrum", "brøkrum", "røkrum" og "røtrum", men bókum, brókum,rókum og rótum. Sama er, tá ið orðini standa bundin: bókunum, brókunum, rókunum og rótunum, ikki "brøkrunum" o.s.fr.
Eydnast
Íðuliga sæst og hoyrist, at "tað var eydnast honum at…". Hetta er tikið rátt úr donskum "det var lykkedes". Í føroyskum er hjálparsagnorðið í hesum føri at hava. Tí er tað beina, at "tað hevði eydnast honum at…".
Meistaraskapur
Meistaraskapur er orð, ið ofta kemur fyri í ítróttatíðindum, men tíðum skiftir tað kyn eftir danskari fyrimynd, har er tað sum kunnugt hvørkikynsorð. Kapping er um meistaraskapin - ikki "meistaraskapið"!
Borgaraskapur
"Borgaraskapið" hjá Ian Smith ljóðaði í tíðindasending. Skal eyðvitað vera borgaraskapurin. Eisini varð sagt, at Ian Smith var "tvungin" at biðja um umbering. Tvinga er veikt bent í føroyskum, og tí eigur at verða sagt tvingaður.
Hyggja eftir, at, upp á
Tað eitur ikki at "hyggja eftir sjónvarpi", men at hyggja at sjónvarpi. At hyggja eftir e-m er at ansa eftir e-m. "Hygg mær eftir høsnunum, meðan eg eri burtur". - Biður tú onkun væla tær um ein lut, kann hann svara: "Eg skal hyggja upp á tað", ivaleyst danskt árin, átti at verið: "Eg skal hyggja at tí". - At hyggja upp á ein er at hyggja í eyguni (andlitið) á e-m.
Háfloygt
"Skagens Avis" rósar Anniku Hoydal upp um skýggja, visti eitt blað at siga frá. Her eru tvey blandað saman: "upp til skýggja" og "upp um skýggini". Um kann aldri stýra hvørsfalli!
Kjak - ikki "tjak"
Fleiri bløð stava hetta orð skeivt, skriva "tjak", sum onga grund hevur undir sær, tí ongastaðni verður hetta orð sagt við [tj], sum t.d. tjógv ogtjaldur. Rætta stavingin er kjak.
Dagrøkt - dagstovnar, avreiða o.tíl.
Sigið [dag-] og ikki [dea-] í hesum orðum og øðrum við sama fyrra liði.
Sigið eisini avreiða [au-] og ikki [eav-] og kavbátur [kau-], ikki [keav-].
Tjald og hjól
Tey, ið bera tíðindi, annaðhvørt tað er í loftmiðlum ella bløðum, ráða fyri, hvønn veg málið hjá almenningi fer. Siga og skriva tey t.d. "telt" og "hjul", ja, so verður tað so hjá fólki flestum. Siga og skriva tey harafturímóti tjald og hjól, munnu hesi orð hava betri møguleika at koma fyri seg, sum frá líður, eisini í talaðum máli.
Byggjarí (da. byggeri)
er mishátt orð og skuldi verið óneyðugt í føroyskum. Vit hava t.d. orðið bygging, ella eisini húsabygging.
Hvørsfall
Hvørsfallið kann stundum vera torført at fáast við, tí tað er so sjáldsamt í nútíðarmáli. Kallkynsorð flest enda við -s í hvørsfalli í eintali, men ein bendingarflokkur av kallkynsorðum hevur -ar í hvørsfalli. Men bundin ending eigur í báðum førum at vera -ins, t.d. mansins og býarins,friðarins - ikki "býarinnar" og "friðarinnar", sum ikki so sjáldan sæst í bløðum. Her villa sterkt bendu kvennkynsorðini, sum t.d. borgarinnar,drotningarinnar. Annað er, at tað er ein spurningur um stíl, hvussu nógv, ið gjørt eigur at verða av bundnun orðum í hvørsfalli. Í lógar- og fyrisitingarmáli gera hvørsføllini stílin hátíðarligari, snøggari og ofta greiðari. Í vanligari skriving eiga hvørsføllini at verða nýtt við hógvi. Soleiðis nýtt eru tey bæði hent og bærilig: "Á mønu hjalsins stari" yrkir Símun av Skarði. "Áarinnar hvítu blettir tekkjast gilsins botni í" yrkir Christian Matras.
Samsvarsbending
er tað, at orð, ið hoyra saman í setningi, eiga at standa í sama falli. Ofta verður farið ov lætt um hetta krav. "Eg bjóði tykkum vælkomin" er dømi um vantandi samsvarsbending; tykkum stendur í hvørjumfalli, og tí skal orðið, ið aftaná kemur, eisini standa í hvørjumfalli. Rætta orðingin er tí: "Eg bjóði tykkum vælkomnum ".
Lease - langleiga ella líggja?
Í seinasta Orðafari varð skotið upp at nýta orðið langleiga fyri "lease" (og "leasing"). Tað hevur fingið undirtøku, men onkur hevur hildið, al tað lýsir ikki fyribrigdið nóg væl, tí tílík leiga er ikki altíð long.Síðan eru vit komin fram á gott gamalt føroyskt orð, ið nú tykist vera farið úr brúki, og tí verður einki tikið frá orðinum, um tað verður uppafturvakt við hesi nýggju merking. Orðið er at líggja, og merkti tað 'læna' el. 'lata hava til nýtslu í styttri ella longri tíð'. Á fornmáli og íslendskum eitur orðið ljá. Hetta er stutt og smidligt orð og átti tí at staðið seg væl í kappingini við enska orðið lease. Ein fyrimunur er, at tað líkist tí nakað í sniði og framburði. Skotið verður upp at lata navnorðið vera lígging.


text:
Limatiltak mikukvøldið 9. desember kl. 19.30
Eru fíggjarmál ein jungla, sum tú gjarna vilt skilja betur?
So kom í Mettustovu mikukvøldið, har Atli Leo, ráðgevi í Fíggjarmálaráðnum, fer at greiða frá, hvussu vit lesa og skilja játtanarkarmar til fíggjarlóg, fíggjarlógina sjálva og eykajáttanir til fíggjarlógina.
Tak tín iPad ella farteldu við um tú kanst. Minst til at løða tólið áðrenn tú kemur, tað er avmarkað hvussu nógvar stikkontaktir eru í Mettustovu..
Vit síggjast
Nevndin
Tina, Eyrith, Bjørg, Birta, Turið, Annika, Rigmor og Helena


text:
Uppboðssøla - manningin rindar sín part
Politikkur06-05-2018 - 19:03 - Jóanis Albert Nielsen
Tað bleiv sagt týðuliga og klárt, manningin skuldi onki rinda fyri tað, sum bleiv keypt á uppboðssølu. Landsstýrismaðurin staðfesti ferð eftir ferð, at tað vóru reiðararnir, sum skuldu gjalda fyri fiskin. Tað vóru jú teir, sum tóku støðu til, um teir keyptu nakað ella onki.
Nú er tøgn. Fiskimaðurin er villeiddur av landsstýrismanninum og samgonguni. Brotin lyftir. Manningarnar skulu gjalda. Reiðarar keypa á uppboðssølu, og senda partarav rokningini til manningarnar.
Meðan allir aðrir lønarbólkar fáa klekkiliga lønarhækkan, skulu fiskimenn 30% (alt eftir sáttmálanum) niður í løn, tá fiskurin, keyptur á uppboðssølu, skal fiskast.
Løgið at manningarfeløgini eru so tigandi.
Meðan onnur feløg fara í verkfall, tí lønarhækkingin ikki er nóg stór, sita Fiskimannafelagið, Skipara og Navigatørfelagið og Maskinmeistarafelagið sum ryssa yvir deyðum fyli.
Tað hoyrist ikki eitt orð. Tað tykist sum um, at feløgini góðtaka ógvusliga lønarniðurskurðin.
Løgið at slíkt verður góðtikið.
Serliga tey nýggju, sum hevur verið tosað um, skulu koma inn í fiskivinnuna, og keypa alt á uppboðssølu. Tey hava ikki ein livandi kjans.
Stakkals fiskimaðurin. Hansara rættindir verða skúgvað til viks. Hvar er samhaldsfesti? Ikki eitt orð frá arbeiðarafeløgunum, nú 1. mai er farin afturum.
Boðini frá landsstýrismanninum verða allarhelst, at “hann hevur ikki givið sær far um tað”.
Jacob Vestergaard.


text:
Orð: Axel Tórgarð
Lag: Franz Schubert
Hvat er tað, sum ger tað, at hetta spæl,
sum byrjaði illa, kann enda væl.
Hvat er tað, sum fløkjuna greiða kann,
so væl, at tann rætti ta røttu fann?
Tann brúsandi, brennandi, súsandi, spennandi
lívsgleði, mennandi kærleikin.
Hvat er tað, sum sterkast av øllum er
sum vinnur á øllum í hesi verð,
sum ger, at so undurfull løtan er,
hvat er tað, sum sinnoppin søtan ger.
Sjálvt tann balsameraða mumia
upplívgað kann verða av kærleika.
Hann ger tað at drotningin Hatchepot
kann seta í Kara-Sha-Ra-Dash futt.
Hann er tað, sum ger tað, at hetta spæl,
sum byrjaði illa, nú endar væl
tí kærleikans pílur í hjartað traff
– sjálvt Siðverndarfelagið stendur paff.


text:
Hjartakrampi
Hjartakrampi (Angina pectoris) eru herðindi av pínu í bringuni. Pínan kann breiða seg til háls, munn og út í armar. Henda pínan er tekin um súrevnistrot (iltmangul) í hjartanum.
Hjartað hevur eins og kroppurin tørv á súrevni, tá tað skal pumpa blóðið runt í kroppinum. Súrevnið verður flutt runt til allan kroppin og eisini til hjartað.
Tær æðrarnar, sum flyta blóðið við súrevni til hjartað, kallast hjartapulsæðrar.
Fleiri orsøkir kunnu vera til, at hjartað ikki fær nokk av súrevni.
Ein orsøk er, at hjartapulsæðrarnar kunnu verða tilkálkaðar, so at hjartað fær minni blóð, enn tað tørvar.
Tørvurin á iltaðum blóði økist, tá tú arbeiðir nógv, ella setur nógv á, tí nú skal hjartað sláa skjótari, enn tá ið tú hvílir teg. Av somu orsøk fáa fólk ofta hjartakrampa, tá ið tey gera hart kropsligt arbeiði. Eisini í øðrum førum kann hjartað tørva meira súrevni enn annars. Vit kunnu nevna sálarliga strongd, undir kynsligum sambandi og um tú blívur kaldur/køld. Eitt hjartakrampaherðindi kanst tú meir enn so fáa undir slíkum umstøðum.
Í Føroyum eru umleið 1000 fólk, sum hava hjartakrampa. Tey flestu eru mannfólk, sum eru oman fyri 50 ár.


text:
Orð: Isaac Watts
Lag: Johann Crüger, F.H. Hutchins
Týtt: Victor Danielsen
1. Tú sært ei meg, tú sært ei meg,
men Son tín, Gud, sært tú!
Meg sært tú eina latnan í
hans hvíta rættferðskrúð;
men um tú sást meg uttan hann,
ei vón var fyri mær,
eg stóð ei, Harri, enn ein dag,
ein tíma fyri tær!
2. Men nú tú hyggur burt av mær
og sært á Jesus bert;
ígjøgnum deyða hans og blóð
tú nú mín vinur ert!
Tí hann er nú mín rættvísi,
mín friður og mítt alt;
hann stríddi fyri meg og vann,
og skuldina hann galt.
3. Ei hetta lætt at skilja er,
men orðið lýgur ei,
um kenslur, vit og alt í mær
so eina sigur nei;
tað stendur so í orðinum,
og tí, tí trúgvi eg
og syngi: Prís tær veri, Gud,
at náðin frelsti meg!


text:
At Føroyar eru órørdar og óuppdagaðar, er nakað av tí, sum er mest áhugavert, tá umræður ferðamál. Tað talar til nútíðar ferðafólkið, sum vil ganga egnar leiðir, heldur enn at fylgja fótasporum, sum onnur longu hava traðkað.
Við orðunum “Unspoiled, Unexplored, Unbelievable” og við einum “un” frammanfyri í lyklaorðum í lýsingartekstum, verður markerað, at Føroyar eru nakað, sum tú ikki hevur upplivað fyrr. Harvið skilur ferðamálið Føroyar seg frá teimum “størri og betri”. Føroyar eru unikkar í sjálvum sær og øðrvísi enn øll onnur.
Konseptið er sterkt og afturmeldingarnar eru, at nýggja ferðavinnubrandið ber fram rætta boðskapin til móttakaran og harvið effektiviserar marknaðarføringina av Føroyum.
Nýggja brandið er lætt at brúka íøllum miðlum, kann brúkast á øllum viðkomandi málum og kann selja Føroyar allar árstíðir.


text:
Orsaka! á Tjópallinum/
3.september verður leikurin Orsaka framførdur á fyrsta sinni á Tjóðpalli Føroya. Leikurin verður nevndur Ein komisk tragedia ella ein tragisk komedia, har gerandisdagurin fær eina vælmeinta skortfleingju, tá ið tær tríggjar sjónleikakvinnurnar Gunnvá Zachariasen, Beinta Clothier og Jensina Olsen fara á pall í leikinum Orsaka! Við eini røð av smærri søgum, um stórt og smátt, ironisera tær um tragikomisku treytirnar, sum tilveran býður okkum nútíðar menniskjum. Gerandis-upplivingar við einum tragikomiskum perspektivi. Við einum eymum skálkabrosi setur leikurin “Orsaka” á Tjóðpallinum, spegilin frammanfyri okkara lívi, og søgurnar røra okkum, tí vit kenna okkum aftur. “Áh! At kunna bjarga øllum heiminum – bæði børnum og djórum” Saftigir dreymar um lekkur mannfólk. Avbjóðingin at fara á vesi, uttan at tað hvørki skal hoyrast ella luktast. Ynskið, um at kunna melda seg sjúka fyri at fáa ta umsorganina, sum onnur altíð skulu hava frá tær. Børnini skulu vera bæði hjá mammu og hjá babba, og ræðslan kann vera stór fyri at fáa vitjan, tá alt húsið flýtur, og eingin matartugga er í húsinum. Við øðrum orðum síggja vit í Orsaka! almenniskjaligar gerandissøgur, sum ikki tola dagsins ljós og sum tey fægstu ditta sær, at almannakunngera á Facebook. Tað er danska Kamilla Wargo Brekling, sum hevur skrivað leikin Orsaka!, sum er frá 2005. Hann er spældur á fleiri sjónleikarhúsum í Danmark og hevur yvirhøvur verið vælumtóktur. Marita Dalsgaard er leikstjóri á leikinum Orsaka!, og hon hevur eisini umsett leikin úr donskum. Pallmyndin og rekvisittir hava Marita Dalsgaard og Mikkjal Arge Galán staðið fyri. Turpin Nap. Djurhuus er ljóssniðgevi. Leikurin, sum varir umleið ein tíma og tjúgu min. verður frumsýndur 3. september kl. 19.30 á Tjóðpallinum. Spælt verður týs-, miku-, hós- og fríggjadagar kl. 19.30 og leygar- og sunnudag kl. 18.00. Atgongumerki á kr. 225,- fáast á Kunningarstovuni í Havn, info@tjodpallur.fo og við dyrnar 1 tíma undan sýning.


text:
Á øðrum bindi av Føroya søgu, sum ber undirheitið Skattland og len, er høvuðsdenturin lagdur á miðaldarsøguna; tó umskarast frásøgnin í tíðar- og hendingarrøð, so at komið verður fram til um ár 1700. Bókin er prýdd við nógvum myndum, fleiri í litum. Strikumyndir og taluppsetingar geva yvirlit yvir ávís evni, serliga tann búskaparliga partin.
Fyrsti partur hevur yvirskriftina Stjórnarviðurskifti. Á honum verður m.a. greitt frá, hvat tað var at vera eitt skattland í Noregs ríki. Annar partur eitur Lív og samskifti í miðøld. Á honum verður greitt frá, hvussu hitt føroyska miðaldarsamfelagið livdi og virkaði. Á triðja parti verður tann samfelagsliga skipanin av kristindóminum viðgjørd og sjálv kirkjuskipanin. Á partinum Handilsviðurskifti fram til 1662 verður sagt frá Magnusi Heinasyni og sambandi hansara við Føroyar. Fimti og seinasti partur ber yvirskriftina Gablatíðin.
Tað, sum verður viðgjørt, er serliga tíðarskeiðið frá tí, at tjóðskaparkenslan vaknar, til úr henni spretta tv...
Á hesum savni av keldum til Føroya søgu er høvuðsdenturin lagdur á at lýsa framvøksturin av tjóðskaparkensluni...
Á fyrsta bindi av Føroya søgu, ið ber undirheitið Norðurlond og Føroyar, verður roynt at koma inn í søgu okkar...
Á hesum bindi verður roynt at binda træðrirnar aftur til fyrsta og annað bind. Byrjað verður við einum broyttu...


text:
Bogi Andreasen setur Jóhan Dahl fyrispurningum barsilsskipanina
Fyrispurningur
um møguligar broytingar í Barsilsskipanini, settur Jóhan Dahl, landsstýrismanni
í vinnumálum, (at svara skrivliga eftir Tingskipanini § 52a)
1.
Hevur
landsstýrismaðurin í vinnumálum ætlanir um broytingar í Barsilsskipanini?
2.
Hvørja
støðu hevur landsstýrismaðurin í vinnumálum til, at útgjaldið frá Barsilsskipanini
eigur at leingjast úr hálvum ári upp í eitt ár?
3.
Heldur landsstýrismaðurin í vinnumálum, at ein
leingjan av útgjaldinum frá Barsilsskipanini úr hálvum ári upp í eitt ár kann
verða eitt stig á leiðini at steðga fólkaflytingini úr Føroyum?
Viðmerkingar
Í Føroyum fæst bert útgjald
úr Barsilsskipanini í umleið hálvt ár, tó at rætturin til foreldrafarloyvi er
eitt ár. Fleiri ítøkilig uppskot hava verið frammi um at leingja
barsilsútgjaldið. Føroyska Barsilsskipanin
er afturúrsigld, sammett við skipanirnar í Danmark, Svøríki og Noregi, tá talan
er um útgjald.
Í Danmark fáa foreldur útgjald úr skipanini í 52
vikur. Í Noregi ber til at velja fult útgjald til barnsburðarfarloyvi í 46
vikur ella 80 prosent av fullum útgjaldi í 56 vikur.
Í Svøríki hava foreldur rætt til
barnsburðarfarloyvi í tilsamans 480 dagar við útgaldi.
Skipanirnar í hesum grannalondum okkara eru
sostatt búskaparliga tryggari fyri foreldur enn føroyska skipanin. Hendan
sannroynd elvir helst til, at ungir føroyingar, sum útbúgva seg ella arbeiða í
Danmark, Svøríki ella Noregi, aftra seg at flyta heimaftur. Samstundis er tað
lokkandi hjá ungum føroyingum at búseta seg í eitt nú Danmark, har
útgaldstíðarskeiðið frá barsilsskipanin er tvífalt so langt sum í Føroyum.
Hesi ójøvnu viðurskifti millum Føroyar og okkara
grannalond eru ivaleyst við til at minka fólkatalið í Føroyum.
Á Løgtingi, 5. oktober 2012
Bogi
Andreasen


text:
Orð: Grundtvig
Týtt: Rólant Lenvig
1. Nú skínur sól í dýrd og mæti
– lívsljós av Harrans náðisæti –
nú kom Guðs náð so mild og blíð
og so hin væna summartíð;
nú spáar meir enn einglareyst
í Jesu navni valaheyst.
2. Ta løtu, summarsólin setur,
so fróur títlingurin letur;
og alt, sum Harrin kannar sær,
fær søtan svøvn, – tí hann er nær,
fær sælan dreym um paradís
og vaknar til Guðs lov og prís.
3. Guðs signing yvir dustið andar
eitt heimligt lag frá fjall’ til strandar,
av yndi angar undir ský
úr paradís dýrdmetan ný,
og vakurt fer í ong avstað
úr lívsins flóð eitt kelduvað.
4. Tað veldur andin, sum her dalar,
tað virkar andin, sum her talar
Guðs orð til troyst og sálarbót
av kærleika og sannleiks rót
í navni orðsins, sum varð hold
og fór til himmals undan mold.
5. Kom, syngið andans prís og æru
nú jarðarríkis mannaskari.
Úr hvørji ætt, hvørt tungumál
syng takkarsong av hug og sál.
Í Harrans húsi, heimi, høll
syng’ takkarsong av huga øll.
6. Í Jesu navn’ tá andans tala
fær jødar, heidningar at mæla
og koma undir Jesu hond
øll móðurmál um heimsins lond;
tá ljóðar út úr bygd og bý
halleluja um alla tíð.
7. Guð faðir vár! Tá verður frøi;
tá ríki títt vil kenna grøði,
sum sólin ferðast vit hvønn dag
í Jesu Kristi dýrdarstað.
Tí, tá eg gav tær hjartað, Guð,
við honum fekk eg himnalut.


text:
Vit hava sett saman fundarpakkar, sum kunnu geva tær íblástur til næsta fundin, tú skalt skipa fyri. Hetta lættir tær um, so tú fært stundir til at hugsavna teg um høvuðsmálið: sjálvan fundin.
Hevur tú serlig ynskir, so tosið við okkum. Vit vegleiða fegin og geva ráð.
Saman finna vit bestu loysnina.
Hotellið hevur 3 fundarhølir umframt bólkarúm, sum eru væl egnað til bæði stór og lítil tiltøk. Í hølunum er m.a. whiteboard, flipover, videokanón og tráleyst net.
Her finnur tú okkara samansettu fundarpakkar og kunning um hølini:
> Hálvdagsfundarpakki (pdf)
> Heildagsfundarpakki (pdf)
> Fundir & rástevnu upplýsingar (pdf)
leinkjur.
Niðanfyri eru nakrar áhugaverdar leinkjur
Hvonn Brasserie
Buy Gift Card
Airport Shuttle
Visit Faroe Islands
Guide to Faroe Islands
skriva eitt ummæli.
samband.
opið er.
24 tímar um døgnið – 7 dagar um vikuna – uttan undantøk
© Copyright Hotel Tórshavn 2016


text:
Men stutt eftir fekk hon ilt í ryggin, og neyvari kanningar vístu, at sjúkan hevði spjatt seg. Í dag verður sjúkan hildin niðri við fyribyrgjandi viðgerð.
Anne Marie hevur í fimm ár gingið til fimleikin, sum Krabbameinsfelagið bjóðar sjúklingum og avvarðandi saman við fimleika felagnum Ljósi num í Skt. Frans skúla hvørt mánakvøld. Har renna tey,
styrkja seg og læra at anda rætt t.d. Eisini hugna tey sær saman viðhvørt eftir venjingarnar.
Anne Marie kundi ikki verið fimleikin fyriuttan, sigur hon. Hon sveimar sum ein ung genta gjøgnum rúmið, tá tónleikurin fer frá. Mangan hevur hon sitið heima og hildið, at hon var ov troytt at fara av húsum, men hvørja ferð reisti hon seg og fór til fimleik, og hvørja ferð gav tað henni fult av orku og gleði, so hon var sum eitt nýtt fólk aftaná. ”Gleði er so sera týdningarmikil, tí vit kunnu ikki bara sita og hugsa um, at vit eru sjúk. Eg pástandi, at gleði heldur sjúku niðri, og tí dámar mær so væl fimleikin,” sigur Anne Marie Gøricke.
Hon hevur havt nógv við Krabba meinsfelagið at gera, síðan hon gjørdist sjúk. M.a. hevur hon tosað við ráðgevingina, verið í listterapi og so gingið til fimleikin. Í íbúðini hjá henni og Palla Gregoriussen standa hennara málning ar frammi millum teir, sum Thomas Arge, Hans Hansen í Mikladali, Tórbjørn Olsen og onnur lótu úr hondum. Tekningar hjá Palla sært tú eisini á veggjunum.
Meira skal gerast
Anne Marie heldur, at gott er at tosa, tá stúran tyngir, tí fólk verða uppaftur sjúkari av at leggja lok á daprar tankar. Sjálv skammaðist hon um sína sjúku í fyrstani, men tilboðini, hon fekk frá Krabbameinsfelagnum, hjálptu henni víðari.
Tó kundi hon hugsað sær, at kommunur eisini buðu sjúklingum og avvarðandi hjálp. Ein lækni skuldi t.d. kunnað skrivað eina ávísing til fimleik, kostvegleiðing og annað tílíkt hjá kommununi, tá fólk skulu koma fyri seg í sambandi við sjúku.
Í Danmark er hetta økið munandi betur skipað, vísir hon á. ”Krabbameinsfelagið ger eitt sera gott arbeiði, men eitt lið manglar millum sjúkrahúsverkið og felagið, har tað almenna skuldi gjørt meira fyri tey, sum hava tørv á vegleiðing og uppbygging. Mong sita bara inni og kúra, og tað er tað ringasta, vit kunnu gera. Betri er at koma út og vera virkin,” sigur Anne Marie Gøricke.


text:
Danjal av Rana 10.10.2018 (15:22)
Humor um harðskap í heimunum
Er tað í lagi at tosa um harðskap í heiminum? Tað er spurningurin, sum verður settur í íslendska leikinum Shhh!, sum verður vístur í Norðurlandahúsinum 20. oktober.
- Eg upplivdi at andin hjá Dario Fo sveimaði yvir hesi sýningini: politisk, provokerandi, klovnaleikur – og tað er ikki smávegis rós. Soleiðis skrivar íslendski ummælarin Silja Aðalsteinsdóttir um leikin.
Shhh! er ein hugtakandi og rørandi sjónleikur eftir íslendska listabólkin Ratatam, sum byggir á dokumentariskt tilfar. Leikurin er skaptur út frá yvir 200 tímum av samrøðum við fólk, sum hava upplivað harðskap í heiminum: offur, gerningsfólk og avvarðandi.
Søgurnar vóru ofta ræðuligar og pínufullar, men so løgið tað ljóðar, lá tíðum eisini ein myrkur humor undir.
Tað sigst at látur er okkara besti vinur, tá sorgarleikurin er harðast. Ein lætti tá tíðirnar eru torførar. Hetta var eisini tað sjónleikabólkurin legði til merkis, tá tey arbeiddur við øllum teimum ræðuligu søgunum. Við at siga nakrar av søgunum ígjøgnum sjónleik, vónar Ratatam at kunna hjálpa offrum at lekja, at undirhalda og at lata eyguni hjá áskoðaranum upp fyri smáu og ókendu síðunum av harðskapi í heiminum.
Ratatam, sum í 2017 varð kosin at vera ársins listabólkur í Reykjavík, brúkar sjónleik at bresta tabu-bløðrurnar í samfelagnum. Endamálið við Shhh! er at bróta tøgnina, sum er um harðskap í heiminum.
Leikurin verður framførdur á enskum.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Orð og lag: Martin Joensen
Tað fyrsta, ið eg lærdi var, at pengar eru alt.
Lykilin til paradísið, tá har inn tú skalt!
Eg seldi saft og runukøkur við kontantrabatt,
oysti upp í bankabøkur, – lívið kendist lætt!
Áðrenn eg var tíggju var eg multimillióner,
keypti rolls royce kassabil og mammu trý klaver.
Skúlanevndin bukkaði, tá eg koyrdi framvið
í kredittnotuklædningi, allarsíðsta snið!
Pengar, pengar, pengar! Hvar kann eg fáa meir?
Pengar, pengar, pengar! Hvar kann eg fáa fleir?
Undir madrassuni, ovast í skápinum goymi eg teir.
Pengar, pengar, pengar! Hvar kann eg fáa meir?
Bankastjórar elska meg, teir mussa meg á kinn,
– fáa gull í eyguni, tá eg tríni inn!
Gloyma alt um eginpening, spyrja ei um trygd,
– týskvøldið í klubbanum eg keypti Tofta bygd!
Eg gjørdist gamal drongur, tí ein dulla er ov dýr.
Eg girnist mínar pengar meir enn allar Føroya frýr!
Og tá ið eg skal jarðast vil eg hava allar við:
Hvørt eitt oyra, hvørja krónu, so hvíli eg í frið!


text:
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Heimskortið ‘Heimurin’ (Nám 2014) er eitt politiskt veggjakort, sum er í stødd 1:22 000 000 (1015 x 1380mm). ...
Atlas til heim og skúla vendir sær til húskið og skúlaverkið í Føroyum. Atlas til heim og skúla tekur støði í ...
Lærarabókin er einans givin út sum netútgáva. Hon kann lesast her. Tað ber til at taka útgávuna niður og skriv...
Landafrøði 2 viðger mentan og samfelag; hvussu menniskju brúka og broyta jørðina. Bókin er í seks pørtum: Heim...
Landafrøði 3 viðger heimspartarnar í seks pørtum: Evropa, Asia, Afrika, Norðuramerika, Suðuramerika og Osiani...
Landafrøði 1 viðger náttúrulandafrøði í fýra pørtum: Jørðina og kortini, Jarðarskorpuna, Veðurlag og vøkstur o...
Føroyakortið, sum er í stødd 1:100 000 (120x80 cm), er teknað í Føroyum. Á kortinum eru fleiri enn 1700 staðar...
Veðurlagið á jørðini er farið at broytast. Jørðin er hitnað, og vit vita nú við stórari vissu, at tað er av ma...
Spennandi putlispæl til børn í skúlaaldri, til byrjanar- og miðdeild. Høvi er at læra seg landanøvn, høvuðssta...
Bókin viðger arbeiðsmarknaðin í søguligum baksýni og hugleiðir um, hvussu arbeiðsmarknaðurin fer at síggja út ...
Bóklingur, ið viðger hugtøk, ið nýtt verða, tá ið fólkið í einum landi skal verða lýst. Á nógvum lærugreinum v...
Í árbókini er nýggjasta hagtalstilfarið um føroyska samfelagið við enskum undirteksti. Tær mongu frágreiðingar...
Arbeiðsheftið, sum er einnýtishefti, er ætlað at nýta at loysa summar uppgávur í bóklinginum Íbúgvaviðurskifti...
Arbeiðshefti til kapittul 2 í Árbók fyri Føroyar, ið umfatar íbúgvaviðurskifti. Meginparturin er uppgávur til ...
Arbeiðshefti til kapittul 3 í Árbók fyri Føroyar. Meginparturin av tilfarinum er uppgávur til næmingarnar, men...
Arbeiðshefti til kapittul 4 í Árbók fyri Føroyar. Meginparturin av tilfarinum eru uppgávur til næmingarnar, me...
Arbeiðshefti til 5. kapittul í Árbók fyri Føroyar. Meginparturin av tilfarinum er uppávur, men greitt verður e...
Arbeiðshefti til 6. kapittul í Árbók fyri Føroyar. Meginparturin av tilfarinum er uppgávur, sum eggja næmingun...
Heftið er ætlað sum stuðul hjá næminginum at lesa og skilja Árbók fyri Føroyar, so at hann kann kunna seg um o...
Arbeiðshefti til 8. kapittul í Árbók fyri Føroyar. Stutt søguligt yvirlit er yvir flutning fyrr í tíðini, yvir...
Arbeiðsheftið til kapittul 9 í Árbók fyri Føroyar. Heftið er um orkuframleiðslu, orkukeldur og altjóða royndir...
Arbeiðshefti til 10. kapittul í Árbók fyri Føroyar. Greitt verður frá um vinnumentan í søguligum høpi, vinnume...
Heftið er ætlað sum stuðul hjá næminginum at lesa og skilja "Árbók fyri Føroyar", so at hann kann kunna seg um...
Bóklingurin Kirkjumál er ætlaður sum stuðul at lesa og skilja kapittul 20 í Árbók fyri Føroyar og viðger m.a. ...
Føroya Skúlabókagrunnur hevur í samprenti við enska forlagið Dorling Kindersley givið 3 bøkur út við felags he...
Á sínum mongum ferðum í Paraguei, hevur Flemming Petersen havt nógv samband við achéindiánarnar. Achéindiánarn...
Bókin er um tað árið, Flemming, 19 ára gamal, var á einum bóndagarði í Paraguei. Hann búði saman við paragueiu...
Onnur bókin í røðini Gamla gudalæra okkara. Á bókini verður sagt frá báðum gudaættunum, ásum og vanum, um bard...
Á bókini verða spurningar viðvíkjandi okkara røkt av náttúruni settir, við serligum atliti at djórarøkt. Nomið...


text:
-Dánial lesur Jóh. 10, 7-10 og 16 og hugleiðir um Jesus, ið segði: “Eg eri komin, fyri at tey skulu hava lív og hava yvirflóð.” (skriftbrot: Heb. 2, 14-15; 1. Kor. Jóh. 3, 8-9; Áp. 10, 38-44)
-Poul Færø tosar um Ábraham faðir alra teirra, sum trúgva og um at ganga í fótsporum trúarinnar. Umtalar Ábraham í Egyptalandi hjá Farao og í Gerar hjá Abimelek, hvussu Gud arbeiddi við Ábrahami og Sáru, har Gud vakti yvir Sáru, sum Ábraham skuldi fáa lyftissonin við. Eisini hvat elvdi til sjálvloysnir Ábrahams, heldur enn at lata Anda Guds ráða og leiga til rættar støðutakanir í lívinum. Eisini um lyfti gudsóttans mótvegis gudloysi og dømi um virðingarótta, tá Sálomo kongur við vísdómi Guds feldi dóm. Til seinast um Akab ísraelskong og Jósafat Judakong, sum fóru í kríggj og tá Akab bað Mika, son Jimla, siga sær sannleikan í navni HARRANS – men sum ikki kom aftur úr bardaganum á lívi. (skriftbrot: 1. Pæt. 4, 10; 1. Kor. 15, 31; Róm 4, 1-16; 1. Mós.kap. 12 og kap. 20; 1. Tim 4, 8; 1. Tim. 6, 11; Es. 9, 18; Mal. 3, 3; 1. Kong. 3, 23-28; 2. Krøn.kap. 18)
Vertur: Dánial á Dul Jacobsen
Lurta eftir sendingini her
Um tú vilt taka sendingina niður, so høgraklikka slóðina og vel “Save link as…” ella “Gem destination som…”


text:
Kategorie:Sprichwort (Färöisch)
Seiten in der Kategorie „Sprichwort (Färöisch)“
Folgende 56 Seiten sind in dieser Kategorie, von 56 insgesamt.
A
- aldri sá eg so hvítan ein katt, hann var ikki gráur um halan
- alinin er av og sponnin eftir
- allir draga sín bát omaneftir
- allur bati bøtir
- alt er betri enn einki at eiga
- alt er hinum svanga søtt
- alt sodnar í sveins maga
- altíð bagir illum barni okkurt
- amari kemur aftan á sparara
- armóðin kemur fyrst á føturnar og síðani á allan kroppin
B
- barnið grætur ikki, tá ið tað fær vilja sín
- bert er bróðurleyst bak
- best er at binda um heilan fingur
- betri er at vera góðs mans frilla enn gift illa
- betri er bøtandi hond enn spillandi tunga
- betri er ill hurð fyri gátt enn eingin
- betri eru smáir fiskar enn tómir diskar
- betri lítið leivt, enn ovmikið etið
- betur draga tveir fuglar í reiðrið enn ein
- blindur er bókleysur maður
- brent barn ræðist eld
- bundin er bátleysur maður


text:
Orð og lag: Aage Samuelsen
Týtt: Kajfinn Hammer
1. Kæri Jesus, mín Frelsari, Harri,
Tú Guðs Sonur av sonnum jú ert!
:,:Á, eg ynski at koma Tær nærri,
fyri sál mína stórur Tú ert.:,:
2. Mær er longsul í sálini inni
eftir meira at tæna Tær her,
:,:so eg sálir til Himmalin vinni,
verða fyltur av Tær her á ferð.:,:
3. Lat Tín heilaga eld støðugt brenna
mær í hjarta til góðtokka Tín,
:,:lat meg uppreisnarkraftina kenna,
til eg fari um seinastu sýn.:,:
4. Eg vil gleða meg saman við fegnum,
og við frímóði vitna um Teg.
:,:Staðfest Orðið við undrum og teknum,
gev í stríði mær kraft her á veg.:,:
5. Skjótt í Himlinum við Tína Trúnu
skal eg síggja Teg Frelsari, Guð!
:,:Har av náði Tú rættir mær krúnu,
gevur mær har hin æviga lut.:,:


text:
Føroya Ríðingarfelag byrjaði við siðbundnu skrúðgonguni á sinni og eiga enn tann dag í dag heiðurspláss í skrúðgonguni.
Mint verður á, at øll reiðfólk, ið luttaka í skrúðgonguni skulu nýta hjálm!
Heitt verður eisini á fólk um at lata seg í hvíta skjúrtu og svart slips til skrúðgonguna - Eisini er umráðandi at hava væl vand ross so einki óhapp kemur fyri.
Skrúðgongan er Ólavsøkuaftan kl. 14, møtt verður kl 13:30 við kommunuskúlagarðin. Góða ólavsøku !!
P.s. Um onkur manglar slips við FR búmerkinum ber til at ringja tlf. 556306 (Hallur)


text:
Kringvarp 08:15Lotta í Brakarastræti
Lotta fyllir 5 ár. Hon ynskir sær eina súkklu í føðingardagsgávu. Men foreldrini halda, hon kann hava ta tríhjulaðu í eitt ár afturat. Men Lotta heldur fast við sítt, at hon má hava nýggja, so nú verður spennandi at vita, hvat verður í pakkanum!
15:00Guðstænasta úr Eiðis kirkju 16:10Hovið borðreiðir: Château de Cayx
Hvat eta drotningarhjúnini til døgurða, og hvørjum borðreiða brøðurnir Price við á vínslottinum hjá prinsinum í Frankaríki?
16:43Kring Noreg - Kissi 100 ár
Vit tosa ikki um aldur hjá kvinnum, siga vit, men av og á kunnu vit gera undantak.Við eru: Kristine "Kissi" Brødreskift, Ragnhild Brødreskift, Peder Brødreskift
16:47Kring Noreg - Kofta mi!
Hvør skuldi trúð, at kirkjulist ikki bara er til pynt, men at hon eisini kann verma ein kaldan dag.Við eru: Inger Moberg, Cathrine Rød Gundersen, May Sølvberg, Trygve Skaug.
16:51Kring Noreg - elsti bovlari í Noregi
Hon bovlaði fyrstu ferð í 60-árunum og hevur verið ímillum tær bestu. Nú er hon 99 ár og einastandandi í sínum klassa, tá hon kappast. Við eru: Elsa Johansen, Rolf Henriksen, Ellen Krogstad, Elisabeth Bugge, Anne Marie Dahl.
16:54Kring Noreg - Skíð
Fólk eru ymisk. Tað eru skíðfólk eisini. Summi seta seg í bil og koyra til flott støð í skógi og haga. Men so er tað Halfdan Tangen. Við er: Halfdan Tangen.
16:57Kring Noreg - Skógarbúgvi
Ætlanin var at búgva í skóginum í tveir mánaðir, men Janne Mauseth hevur búð har fleiri ferðir tveir mánaðir. Hvønn dag ferðast hon inn í býin til arbeiðis, og eftir arbeiðstíð spennir hon skíðurnar og fer heim - í eina lítla smáttu í skóginum.Við er: Janne Mauseth.
17:00Dýrabara lív
Øll kristin eru ikki eins.Ilkka Turkka sigur frá lívi sínum sum reyð, prestur og finni í svenskum samanhangi. Redaktørur: Nina Granvik-Wallgren.
17:55Monsen á villinigøtum
Á ferðini hesaferð má Lars skaffa mat sjálvur. Á leiðini fær hann harafturat ein, hann aldri hevur sæð fyrr, at fylgjast við.
18:00Mín leið - Fríðrikur krúnprinsur 50 ár 18:50Andakt við Emil Olsen 19:00Til lukku Fríðrikur
Natasja Crone og Morten Ankerdal eru í sjónvarpsstovuni á Frederiksberg Allé og geva yvirlit yvir, hvussu 50 ára føðingardagurin hjá Fríðriki prinsi verður hildin komandi vikuna.Vertir: Natasja Crone og Morten Ankerdal.Framl.: TV 2 Framl.ár: 2018.
19:15Sjúklingahotellið
Árliga verða nógvir føroyskir sjúklingar sendir til Danmarkar. Flestu teirra búgva á sjúklingahotellinum í Keypmannahavn, meðan tey eru í viðgerð. Vit fylgja dagligdegnum hjá sjúklingum og starvsfólkum á Hotell Tórshavn.
19:50’Jesu ungu hermenn’
Sendirøðin ´Jesu ungu hermenn´ gevur innlit í eitt vaksandi umhvørvi av ungum heimamissiónskum kristnum í Danmark, sum stríðast fyri at fylgja bíbliuni - hvønn tann einasta dag. Summi teirra eru til reiðar at ofra alt fyri Gud, eisini sjálvt lívið.
20:20Kvartettin
Beecham House er heim fyri pensioneraðar klassiskar tónleikarar. Teir tríggir íbúgvarnir Reginald "Reggie" Paget, Wilfred Bond og Cecily Robson eru rættiliga ovfarnir, tá teir uppdaga, hvør nú er komin at búgva á heiminum. Tað er nevniliga heimskenda divan Jean Horton, sum var tann síðsti fjórðingurin at tí gomlu kvartettini hjá teimum. Jean Horton var í síni tíð orsøk til, at kvartettin fór hvør til sítt, og hon varð skyld frá Reggie. Duga tey at lata farið vera farið, og lekir tíðin øll sár? Og man kvartettin finna saman aftur til ta stóru gallakonsertina, sum skal skaffa pengar til Beecham


text:
Tíðindi frá SSF: Ægir-stevna 13 mars 2010
Stór svimjistevna var í Klaksvík í gjár, har bæði ung og gomul royndu seg. 12 kvinnur og 29 mans í aldri frá árgang 1945 til 1983 høvdu meldað seg til kappingina afturat vanligu svimjarunum, soleiðis at aldurin strekti seg líka frá 12 ára aldri, upp til 65 ára aldur. Tilsamans 2 føroyskt met og 4 juniormet vórðu sett, afturat eini rúgvu av persónligum metum.
Cecilia Eysturdal, Eva Trygvadóttir, Turið S. Christiansen og Monika Biskopstø úr Ægir settu nýtt føroyskt met í 4 ferðir 200 metra frísvimjing fyri kvinnur, við tíðini 8:58.93. Tvøroyrar Svimjifelag átti gamla metið, á 09:13.10 frá kapping í Tórshavn í 2005.
Tær fýra úr Ægir settu samstundis eisini nýtt føroyskt juniormet í greinini, við tað at tær allar eru nóg ungar til at kunna seta juniormet. Eingin átti juniormetið áðrenn, men Svimjisamband Føroya hevði ásett kravtíð á 09:50.21 til at kunna seta juniormet, sum tær fýra altso megnaðu at fara niðurum við 51 sekundum og 28 hundraðpørtum.
Og Cecilia Eysturdal setti samstundis sum fyrsti svimjari á Ægir liðnum nýtt føroyskt juniormet í 200 metra frísvimjing, við tíðini 2:09.82. Dagmar M. Winther úr Havnar Svimjifelag átti her gamla metið, sum var 2:11.68.
Eyðbjørn Joensen, Jón Hofgaard, Sofus Bech og Pál Joensen úr Suðuroyar Svimjifelag settu nýtt føroyskt met í 4 x 200 metra frísvimjing fyri menn, við tíðini 8:11.26. Her vóru tað Bogi Lenvig, Heini Harryson, Kristoffur Hentze og Kristian Martin Joensen úr Havnar Svimjifelag sum átti gamla metið, við tíðini 8:11.62 frá Føroyameistarastevnuni í 1999.
Hjørtur á Fløtti, Alvi Hjelm, Sigmund Mørkøre og Bjarni M. Petersen úr Ægir settu nýtt føroyskt juniormet í 4 x 200 metra frísvimjing fyri menn, við tíðini 8:46.71. Eingin átti juniormetið áðrenn, men Svimjisamband Føroya hevði ásett kravtíð á 08.52.44 til at kunna seta juniormet.
Og Poula Ø. Mohr úr Fuglafjarðar Svimjifelag setti nýtt føroyskt juniormet í 50 firvald, við tíðini 30.29 sekund. Astrið Foldarskarð úr Svimjifelagnum FLOT átti her gamla juniormetið, á 30.50 sekund frá landsdystinum ímóti Íslandi í heyst.
Seinnapart leygardag vóru finalurnar á 50 metra teinunum svomnar sum ‘útskiljingskapping’, har spakuligasti svimjari verður tikin úr kappingini eftir hvønn riðil, og restin so svimur finaluna um aftur og um aftur, við millumbili á 2 minuttir ímillum hvønn riðil, inntil bara éin svimjari er eftir. Her vann Poula Ø. Mohr úr Fuglafjarðar Svimjifelag í 50 firvald fyri kvinnur, Pál Joensen úr Suðuroyar Svimjifelag í 50 firvald fyri menn, Birita Debes úr Svimjifelagnum FLOT í 50 rygg fyri kvinnur, Magnus Jákupsson úr Havnar Svimjifelag í 50 rygg fyri menn, Tanja Skaalum úr Suðuroyar Svimjifelag í 50 bringu fyri kvinnur, Jón Hofgaard úr Suðuroyar Svimjfelag í 50 fyri menn, Cecilia Eysturdal úr Ægir í 50 frí fyri kvinnur, og Pál Joensen úr Suðuroyar Svimjfelag í 50 frí fyri menn.
Hartil var kapping eisini fyri Masters-svimjarar, leygardag seinnapart, sum eru svimjarar eldri enn 25 ár. Her var serliga Havnar Svimjifelag væl fyri, við flestu luttakarum av øllum luttakandi feløgum, harav onkur var 65 ár. Millum vinnararnar kunnu nevnast Karina Petersen, Hákun Steingrímsson, Árni Winther, Aksel Haraldsen, Eyðun Húsgarð, Petur Heðin á Fløtti, Eyðun Bærentsen, Bogi Hansen, Høgni Mikkelsen og Jon Hestoy.
Til ber at síggja úrslit, myndir og video á www.svimjing.com
Vegna Svimjisamband Føroya
Rókur í Jákupsstovu


text:
Tvístøða (42) - "Kropspositivitetur ella kropsligt skaðiligt"
Spurningur: "Á sosialu miðlunum hevur man nú, í fleiri ár eftir hondini, sæð kvinnur ið leggja út myndir av sær sjálvum. Ikki fotomodell-aktigar kvinnur, men vanligar kvinnur, ið kanska hava ov nógv kilo, ella á annan hátt ikki passa inn í vakurleika-idealið í samfelagnum í dag. Hesin sokallaða kropspositiviteturin er ætlaður at gera upp við hetta idealið, sum kann ganga útyvir sjálvsálit og í ringasta føri sálarheilsuna. Men hvat við kropsligu heilsuni? Tað er veruliga ósunt og kropsliga skaðiligt t.d. at viga ov nógv og at eta ringan mat. Hvat heldur panelið um hesa nýggju dilluna?"
Meiningar og hugleiðingar ið verða bornar fram í sendingum á R7, umboða ikki meiningar, áskoðanir ella sjónarmið hjá leiðsluni í R7 Kringvarp.
Mest lisið í farnu viku
Álvarsom lúgvisjúka stórtrívst millum ávísar journalistar í Føroyum
Norðoyggjar missa nógv orsaka av fiskivinnunýskipanini
Kristin Michelsen: Hetta er brot á lógirnar hjá Javnaðarflokkinum
Kristin Michelsen stillar uppaftur
Ætlar Bjørn at forkoma Sjálvstýrisflokkinum?
Alt hevur sína tíð her á fold
Jenis ætlar sær í landsstýrið
R7 og KvF samsenda
Kanning av kynsligari misnýslu av børnum í Føroyum
Fuglafjarðarsendingin (7) - 18. okt. 2018
Hugnaløtan (38) - Gestur: Karina Højgaard
Óreglusemi á fundarborði í fiskimálaráðnum
Ljóðbrot: Tá dunnan endaði undir sofuni
Líggjas Johannesen: Hvar eru pengarnir brúktir?
Sverri Hansen sagt seg úr búskaparráðnum
Metis - Øll sendingin - 16. oktober 2018
At lata Almannaverkinum fleiri íbúðir loysir sjálvandi nakað
Myndarøð: Café"in á Mølini í Skálavík
Eg gangi út frá, at Poul Michelsen hevur eina góða frágreiðing til vanliga skattgjaldaran
Norðlysið gitar: Tummas Lervig fyri Hendrik Old
Saudi-Arabiski krúnprinsurin kann verða koyrdur frá
Sjálvstýri havt ársfund
Myndarøð úr Føroyingahavnini: Tíðarinnar tonn er farin avstað við tí mesta.
Terje hugleiðir um almennan og privatan kappróður.
Samband
Postboks 226
FO-600 Saltangará


text:
Ingi Samuelsen
16.08.2014 - 02:58
Tíðindi > Mentan > Stevnur & festivalar
Tað rak so hart ímóti, tá teir nógvu bátarnir í regattuni í Sundalagnum skuldi um streymin í kvøld, at fleir máttu geva upp og bíða eftir at streymurin slakaði.
Um hálvgum sjey tíðina kom riðilin av bátum, størri og smærri, at brúnni. Tey máttmiklu førini høvdu ikki trupulleikar at finna á mótstreyminum, men verri gekk hjá fleiri av teimum, ið ikki høvdu so nógvar hestar í motorinum.
Eitt nú hjá 10-mannafarinum Orminum Langa, sum gjørdi eina ærliga roynd at rógva upp ímóti streyminum, men tey máttu gevast langt áðrenn tey vóru í námind av brúnni.
Ístaðin gjørdu tey ikki mætari enn at hála bátin upp á land og bera hann tvørtur undir brúnna.
Regattan byrjaði á Eiði klokkan 17 seinnapartin. Mett var, at okkurt um 100 bátar vóru við í fylginum, sum legði leiðina suður eftir móti Hósvík, har hósvíkingar tóku ímóti við súpan til bátafólkini. Seinni verður dansur í bygdarhúsinum.
Í morgin leggja bátarnir so leiðina suður gjøgnum Tangafjørð og út til Nólsoyar, har ovastevna er.